Okyajjukira?—Ddesemba 2014 | Ogw’Okusoma\nBISOME MU Afrikaans Albanian Amharic Armenian Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa Chinese (Simplified) Chinese (Traditional) Chitonga Chitonga (Malawi) Chitumbuka Cibemba Cinyanja Croatian Czech Danish Dutch Efik English Estonian Fijian Finnish French Georgian German Greek Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kiluba Kinyarwanda Kirghiz Kiribati Kirundi Kongo Korean Kwangal Kwanyama Latvian Lingala Lithuanian Luganda Lunda Luo Luswayiri Luswayiri (Congo) Luvale Luwalabu Macedonian Malagasy Malay Malayalam Marathi Mauritian Creole Maya Mixe Mongolian Ndebele Ndonga Nepali Ngabere Norwegian Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swati Swedish Tagalog Tajiki Tamil Tatar Telugu Thai Tigrinya Totonac Tshiluba Tsonga Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Venda Vietnamese Waray-Waray Wolaita Xhosa Zulu\nAbakristaayo basaanidde kutwala batya enkola ey’okwokya emirambo?\nKiba eri bannannyini mufu okusalawo okwokya omulambo gw’omuntu waabwe oba obutagwokya. Wadde nga Bayibuli teyogera ku nsonga eyo butereevu, tusaanidde okukijjukira nti omulambo gwa Kabaka Sawulo n’ogwa mutabani we Yonasaani gyayokebwa era amagumba gaabwe ne gaziikibwa. (1 Sam. 31:2, 8-13)—6/15, olupapula 7.\nTukakasa tutya nti Katonda si y’aleetera abantu ebizibu?\nAmakubo ga Katonda gonna ga butuukirivu. Katonda mwenkanya era mwesigwa. Alina okwagala kungi era musaasizi. (Ma. 32:4; Zab. 145:17; Yak. 5:11)—7/1, olupapula 4.\nKusoomooza ki abo abagenda okuweereza mu nsi awali obwetaavu bw’ababuulizi obusingako kwe boolekagana nakwo?\nOkusoomooza kwa mirundi esatu (1) okutuukana n’embeera y’obulamu gye baba batamanyidde, (2) ekiwuubaalo, ne (3) okufuna emikwano. Bakkiriza bannaffe ng’abo abeetegefu okwefiiriza bafuna emikisa mingi.—7/15, olupapula 4-5.\nLwaki baganda ba Yusufu baamukyawa?\nYakobo yali akiraze nti asinga kwagala Yusufu bwe yamuwa ekyambalo eky’enjawulo. Baganda ba Yusufu baamukwatirwa obuggya ne bamutunda mu buddu.—8/1, olupapula 11-13.\nLwaki tulakiti zaffe empya nnungi nnyo era nnyangu okukozesa?\nZonna zaategekebwa mu ngeri y’emu. Buli emu ku tulakiti ezo erimu Ekyawandiikibwa kye tusobola okusomera omuntu n’ekibuuzo ekyetaagisa omuntu okubaako ky’addamu. Ka kibe ki omuntu ky’aba azzeemu, tusobola okubikkula munda ne tumulaga Bayibuli ky’egamba. Tuyinza okumulaga ekibuuzo kye tunaakubaganyaako ebirowoozo ku mulundi oguddako.—8/15, olupapula 13-14.\nPeshitta kye ki?\nOlusuuli, olumu ku nnimi ezirina akakwate n’Olulamayiki, lwatandika okukozesebwa ennyo mu kyasa eky’okubiri n’eky’okusatu E.E. Kirabika ebitabo ebimu eby’Ebyawandiikibwa eby’Oluyonaani byasooka kuvvuunulwa mu Lusuuli. Bayibuli eyavvuunulwa mu Lusuuli yayitibwa Peshitta.—9/1, olupapula 13-14.\nAbazadde Abakristaayo bayinza batya okuyamba abaana baabwe mu by’omwoyo?\nBasaanidde okuwuliriza abaana baabwe basobole okubategeera obulungi. Basaanidde okubaliisa mu by’omwoyo n’okubawa obulagirizi, naddala bwe baba balina ebintu bye babuusabuusa.—9/15, olupapula 18-21.\nBintu ki ebitajja kubaawo mu Bwakabaka bwa Katonda?\nObulwadde, okufa, ebbula ly’emirimu, entalo, enjala, n’obwavu.—10/1, olupapula 6-7.\nNdagaano ki eyogerwako mu Bayibuli esobozesa abalala okufugira awamu ne Kristo?\nOluvannyuma lw’okukwata embaga ey’Okuyitako eyasembayo ng’ali wamu n’abatume be, Yesu yakola endagaano n’abayigirizwa be abeesigwa. Endagaano eyo eyitibwa endagaano ey’Obwakabaka. (Luk. 22: 28-30) Endagaano eyo ebakakasa nti bajja kufugira wamu ne Yesu mu ggulu.—10/15, olupapula 16-17.\nWaayo ebyokulabirako bibiri okuva mu Bayibuli ebiraga nti Sitaani ddala gy’ali.\nEbyawandiikibwa biraga nti Sitaani yayogera ne Yesu ng’agezaako okumukema. Era mu kiseera kya Yobu, Sitaani yayogera ne Katonda. Ebyokulabirako ebyo biraga nti Sitaani ddala gy’ali.—11/1, olupapula 4-5.\nBaani ‘abayitibwa erinnya’ lya Yakuwa, Yakobo be yayogerako mu Ebikolwa 15:14?\nBe Bakristaayo Abayudaaya n’abatali Bayudaaya Katonda be yalonda “okulangirira obulungi” bw’Oyo eyabayita. (1 Peet. 2:9, 10)—11/15, olupapula 24-25.\nTimgad kyali ludda wa, era abamu ku bantu abaali babeerayo baalina ndowooza ki?\nTimgad kyali kibuga kinene eky’Obwakabaka bwa Rooma ekyali kisangibwa mu Bukiikakono bwa Afirika (leero awayitibwa Algeria). Nga kiraga endowooza abamu ku bantu abaabeeranga mu kibuga ekyo gye baalina, ekiwandiiko ekimu eky’edda kigamba nti: “Okuyigga, Okunaaba, Okuzannya, Okuseka—Obwo Bwe Bulamu Obwa Nnamaddala!” Endowooza eyo efaanaganako n’eyo eyogerwako mu 1 Abakkolinso 15:32.—12/1, olupapula 8-10.


Bukedde Online - Bakubye ssengaabwe mu mbuga lwa kubafera\nAbadde yakayimbulwa e Luzira bamukwatidde ...\nAdded 5th June 2020\nABAANA batutte ssengabwe mu kakiiko k'eggombolola y'e Kyazanga nga bamulumiriza okubawuddiisa ne yezibika obukadde 35 kw'obo obukadde 85 gavumenti ze yabaliyirira.\nAbaana nga bagumbye ku\nEnsimbi zino Pulezidenti Museveni yazibasuubiza okuduukirira amaka g'abasiramu abattibwa e Bushenyi mu lutalo Obote lwe yamaamulako Amiin ekyaviirako Abasiramu bangi okufiirwa obulamu bwabwe.\nFamire y'omugenzi Iddi Tamukedde eyattibwa mu lutalo luno yasalawo okuddukira mu bitundu by'e Kyazanga okwekukuma eno gye baafunira amawulire nti famire zino zeerondemu omukulu waazo anaakwasibwa obuyambi buno.\nBano balonda omusika waabwe Yusuf Mubiru mu mwaka gwa 1979, amaanyi bwe gaagenda gamukendeera kwe kusalawo balonde Azidah Namutebi yaba addukanya emirimu gino.\nNamutebi yakabatema nga gavumenti bwe basasudde obukadde 50 nga bagenze okukizuula nga bwali obukadde 87 kwe kusalawo bamukube mu mbuga abitebye.\nMu lukiiko olutakiriziddwaamu bannamawulire nga lukubiriziddwa akulira eby'okwerinda ku ggombolola ye Kyazanga, Obed Maniliho lwawedde Namutebi abuliddwa empapula kwe yafunira ssente zino ne balwongezaayo.\nNamutebi ayise manju oluvannyuma lw'okukwekebwa mutabaniwe wabula nga bbo aba famire okubadde Yusuf Mubiru, Zainab Nansubuga, Bashir Nsubuga nabalala baweze nti ssenga wakubawa ensimbi zaabwe.\nSsentebe w'ekyalo ky'e Kakuuto, Swaibu Muyanja yategeezezza nti yafuna okwemulugunya kw'abaana bano nga balumiriza Namutebi okubabbako ensimbi era ensonga zino kwekuzongerayo okusobola okufuna obwenkanya.\nSsabalabirizi Nkoyooyo e Bungereza; Ensimbi ezimujjanjaba zikyabuze\nSsenga nsaba kuntaasa


Bukedde Online - Mzee akubye muganzi we waya ezimusaze lwa kumumma kaboozi\nOmujaasi eyakuba amasasi mu bantu yeewozez...\nNuwarinjuna yategeezezza nti alina omusajja e Mpererwe ayitibwa Sanyu ng’abasajja abalala aba abayiiya buyiiya. Yagasseeko nti obuzibu bwa Nkuubi buli w’amulabirako aba ayagala kaboozi kyokka ng’ebiseera ebimu aba tali mu mbeera nnungi era ku luno ekyamututteyo kunaabako kuba yabadde agudde mu mwala.\nNuwarinjuna (wakati) ng'alaga ebisambi ebiriko ebisago ebyamutuusiddwaakomuganzi we Nkuubi (ku kkono). Ku ddyo ye bba Ssanyu bwe bamaze mu bufumbo emyaka mukaaga.\nMUZEEYI Sulaiman Nkuubi 60 ow'omu Dobbi zooni mu muluka gwa Makerere III e Kawempe atabukidde muganzi we, Price Nuwarinjuna 27 n'amukuba kwagala kumutta lwa kugaana kumuwa kaboozi. Gye byaggweeredde ng'ensonga zitwaliddwa ku poliisi n'emuggulako omusango ku fayiro nnamba SD REF: 10/08/08/2019.\n"Ebintu by'omukwano bizibu Nuwarinjuna bwe namusabye okulinnya ekitanda yatandise kunvuma nange ndi muntu nabadde mpulira sisobola kuguminkiriza obusungu ne mbumumalirako naye nsaba kisonyiwo ate ekirala yabadde atamidde nnyo kuba yasoose kugwa mu mwala," Nkuubi bwe yategeezezza\nNuwarinjuna yategeezezza nti alina omusajja e Mpererwe ayitibwa Sanyu ng'abasajja abalala aba abayiiya buyiiya. Yagasseeko nti obuzibu bwa Nkuubi buli w'amulabirako aba ayagala kaboozi kyokka ng'ebiseera ebimu aba tali mu mbeera nnungi era ku luno ekyamututteyo kunaabako kuba yabadde agudde mu mwala.\n"Afande omusajja oyo mutemu laba bw'ankubye n'atuuka ne mu mbugo lwa kugaana kunyumya naye kaboozi, kikyamu naye ate mpulira saagala mumusibe kasita afuna ssente ezinzijanjaba mumuyimbule naye yankubye nnyo," Nuwarinjuna bwe yategeezezza\nRobert Sanyu bba wa Nuwarinjuna olwawulidde ebituuse ku mukyala we yasitukiddemu n'agenda ku poliisi y'oku Kaleerwe era bwe yamubuuzizza ekyabaddewo Nuwarinjuna yamugambye nti omusajja yamusanze mu kkubo n'amukuba wabula oluvannyuma abaserikale baamubuulidde ekituufu.\nSanyu yagambye nti bamaze ne Nuwarinjuna emyaka mukaaga mu bufumbo nga tebalina mwana. Yagasseeko nti ku ntandikwa ya February w'omwaka guno Nuwarinjuna yamutegeeza nga bw'ayagala okugendako mu ba famire ye ku Kaleerwe ng'abadde tamanyi nti alinayo abasajja abalala.\n"Nze omukazi teyangamba nti agenze mu bufumbo yansibuula bulungi nti agenze mu baganda be ku Kaleerwe. Nze njagala Nkuubi ajjanjabe mukyala wange kuba nze simukyawangako laba bw'amukubye n'atuuka ne mu bitundu by'ekyama," Sanyu bwe yategeezezza.\nMeddie Ssekate akulira eby'okwerinda mu Dbobbi zooni yategeezezza nti bba wa Nuwarinjuna gwe bamanyi ye Robert Sanyu abeera e Mpereerwe ng'avuga kagaali ka Bodaboda ku Kaleerwe ng'eno yavaayo n'afumbako ew'omuvubuka gwe bamanyiiko erya Sendi ow'omu Dobbi. Yagasseeko nti Nuwarinjuna mu zooni yeemu yafunayo Muzeeyi Nkuubi.\nMakerere III e Kawempe\nEkirwadde kirumbye omuvuzi wa Takisi ng'ali ku siteeringi n'afa\nPoliisi ekubye ttiyaggaasi ewa Kisekka


Lwaki Katonda Akozesa Amaanyi Agazikiriza? | Funa Enkolagana\nAmaanyi Agazikiriza—‘Yakuwa, Mulwanyi Muzira’\n1-3. (a) Abaisiraeri baali boolekaganye na kabi ki okuva eri Abamisiri? (b) Yakuwa yalwanirira atya abantu be?\nABAISIRAERI tebaalina wa kuddukira. Ku njuyi zaabwe zombi waaliyo ensozi engulumivu ng’ate mu maaso gaabwe waliyo ennyanja. Eggye ly’Abamisiri, ery’amaanyi ennyo lyali libawondera, nga limaliridde okubazikiriza. * Wadde kyali kityo, Musa yakubiriza abantu ba Katonda obutaggwaamu ssuubi. Yabazzaamu amaanyi ng’abagamba, ‘Mukama kennyini anaabalwanirira.’—Okuva 14:14.\n2 Wadde kyali kityo, Musa yakaabirira Yakuwa, era Katonda n’amuddamu ng’agamba: ‘Lwaki onkaabirira, yimusa omuggo gwo, ogolole omukono gwo ku nnyanja, ogyawulemu.’ (Okuva 14:15, 16) Teeberezaamu ebyo ebyaddirira. Amangu ago Yakuwa atuma malayika, era empagi y’ekire eyimirira emabega wa Isiraeri, oboolyawo ng’eringa ekisenge ekiziyiza Abamisiri okubalumba. (Okuva 14:19, 20; Zabbuli 105:39) Musa agolola omukono gwe. Embuyaga ey’amaanyi ekunta n’eyawulamu ennyanja. Amazzi geetuuma ne gayimirira ng’ebisenge ku buli luuyi, ne kisobozesa eggwanga lyonna okuyitamu!—Okuva 14:21; 15:8.\n3 Falaawo bwe yandirabye ekikolwa ekyo eky’amaanyi, yandibadde alagira amagye ge okudda ennyuma. Naye, mu kifo ky’ekyo, Falaawo ow’amalala alagira eggye lye okulumba. (Okuva 14:23) Abamisiri bawondera Abaisiraeri mu nnyanja, era wabaawo akavuyo ka maanyi nga nnamuziga ziva ku magaali g’Abamisiri. Nga Abaisiraeri bamaze okutuuka emitala w’ennyanja, Yakuwa alagira Musa: “Golola omukono gwo ku nnyanja, amazzi gadde ku Bamisiri, ku magaali gaabwe ne ku beebagazi baabwe.” Amazzi gakomawo ne gazikiriza Falaawo n’eggye lye.—Okuva 14:24-28; Zabbuli 136:15.\nKu Nnyanja Emmyufu, Yakuwa yeeraga nga bw’ali ‘omulwanyi omuzira’\n4. (a) Yakuwa yeeraga kubeera ki ku Nnyanja Emmyufu? (b) Abamu bayinza kulowooza batya ku Yakuwa ng’ayitiddwa omulwanyi omuzira?\n4 Okununulibwa kw’eggwanga lya Isiraeri ku Nnyanja Emmyufu kyali kintu kikulu nnyo mu byafaayo ku bikwata ku ngeri Katonda gye yakolaganamu n’abantu. Awo, Yakuwa yeeraga nga bw’ali ‘omulwanyi omuzira.’ (Okuva 15:3) Yakuwa okuyitibwa omulwanyi omuzira kikuleetera kumulowoozaako otya? Kyo kituufu nti, entalo zireetedde abantu obulumi n’obuyinike. Kyandiba nti engeri Katonda gy’akozesaamu amaanyi ge okuzikiriza ekutiisa butiisa mu kifo ky’okwagala okumufuula mukwano gwo?\nEntalo za Katonda bw’Ozigeraageranya n’ez’Abantu\n5, 6. (a) Lwaki Katonda ayitibwa ‘Yakuwa ow’eggye’? (b) Entalo za Katonda zaawukana zitya ku z’abantu?\n5 Emirundi ng’ebikumi bisatu mu Byawandiikibwa eby’Olwebbulaniya, ate era emirundi ebiri mu Byawandiikibwa eby’Ekikristaayo, Katonda ayitibwa ‘Yakuwa ow’eggye.’ (1 Samwiri 1:11) Ng’Omufuzi w’Obutonde Bwonna, Yakuwa alina eggye eddene erya bamalayika. (Yoswa 5:13-15; 1 Bassekabaka 22:19) Eggye eryo lya maanyi nnyo. (Isaaya 37:36) Tekisanyusa okulowooza ku kuzikirizibwa kw’abantu. Kyokka, tuteekwa okujjukira nti entalo za Katonda teziringa z’abantu. Bannabyabufuzi n’abakulu mu magye bayinza okubaako bye beekwasa nga batandikawo entalo. Naye entalo z’abantu zisibuka ku mululu n’okwerowoozaako.\n6 Okwawukana ku ekyo, Yakuwa tamala gakola bintu awatali nsonga ntuufu. Ekyamateeka 32:4, lugamba: “Lwazi, omulimu gwe gwatuukirira; kubanga amakubo ge gonna musango [“ga bwenkanya,” NW]: Katonda ow’obwesigwa atalina bubi, wa mazima oyo era wa nsonga.” Ekigambo kya Katonda kivumirira obusungu, obukambwe, n’ettemu. (Olubereberye 49:7; Zabbuli 11:5) N’olwekyo, kyonna Yakuwa ky’akola kibaako ensonga. Tamala gakozesa maanyi ge kuzikiriza, era bw’aba agakozesezza, aba talina kirala kyonna kya kukola okugonjoola ensonga. Kiri ddala nga bwe yayogera okuyitira mu nnabbi we Ezeekyeri: “Nnina essanyu lye nsanyukira okufa kw’omubi? bw’ayogera Mukama Katonda: naye saagala bwagazi akomewo okuva mu kkubo lye abeere omulamu?”—Ezeekyeri 18:23.\n7, 8. (a) Ndowooza ki enkyamu Yobu gye yalina ku kubonaabona kwe? (b) Eriku yatereeza atya endowooza ya Yobu? (c) Kiki kye tuyinza okuyigira ku kyatuuka ku Yobu?\n7 Kati olwo, lwaki Yakuwa akozesa amaanyi ge okuzikiriza? Nga tetunnaddamu kibuuzo ekyo, tuyinza okulowooza ku Yobu, omusajja omutuukirivu. Setaani yagamba nti Yobu oba omuntu omulala yenna teyandisigadde nga mugolokofu ng’agezesebwa. Yakuwa yakkiriza Setaani okugezesa obugolokofu bwa Yobu. N’ekyavaamu, Yobu yalwala, yafiirwa eby’obugagga bye, era n’abaana be. (Yobu 1:1–2:8) Olw’obutamanya nsonga zonna zizingirwamu, mu bukyamu Yobu yalowooza nti Katonda yali amubonereza mu ngeri etali ya bwenkanya. Yabuuza Katonda lwaki yali amufudde “sabbaawa,” oba “omulabe.”—Yobu 7:20; 13:24.\n8 Omuvubuka ayitibwa Eriku, yalaga obukyamu obwali mu ndowooza ya Yobu ng’agamba: “Oyogera nti obutuukirivu bwange businga obwa Katonda?” (Yobu 35:2) Yee, si kya magezi okulowooza nti ffe tumanyi okusinga Katonda oba nti alina ky’akoze ekitali kya bwenkanya. “Tekisoboka n’akatono Katonda ow’amazima okukola obubi, era Omuyinza w’Ebintu byonna okukola ebitali bya bwenkanya,” bw’atyo Eriku bwe yagamba. Oluvannyuma yagamba: “Omuyinza w’ebintu byonna tetuyinza kumunoonya; asinga bonna obuyinza: era mu musango ne mu butuukirivu obusukkirivu talibonyaabonya.” (Yobu 34:10, NW; 36:22, 23; 37:23) Tuyinza okuba abakakafu nti Katonda bw’alwana, aba n’ensonga ennungi. Nga tulina ekyo mu birowoozo, ka tulabe ensonga lwaki Katonda ow’emirembe emirundi egimu kimwetaagisa okulwana.—1 Abakkolinso 14:33.\nEnsonga Lwaki Katonda ow’Emirembe Awalirizibwa Okulwana\n9. Lwaki Katonda ow’emirembe alwana?\n9 Oluvannyuma lw’okutendereza Katonda nga ‘omulwanyi omuzira,’ Musa yagamba: “Ani afaanana nga ggwe, Mukama, mu bakatonda? Ani afaanana nga ggwe alina ekitiibwa mu butukuvu?” (Okuva 15:11) Mu ngeri y’emu, nnabbi Kaabakuuku yawandiika: “Ggwe alina amaaso agayinze obulongoofu obutatunuulira bubi, so toyinza kulaba bukyamu.” (Kaabakuuku 1:13) Yakuwa, Katonda wa kwagala, ate era mutukuvu, mutuukirivu, era wa bwenkanya. Emirundi egimu, engeri ze ezo zimuwaliriza okukozesa amaanyi ge okuzikiriza. (Isaaya 59:15-19; Lukka 18:7) N’olwekyo, Katonda aba tasudde muguluka butukuvu bwe bw’alwana. Wabula, alwana kubanga mutukuvu.—Okuva 39:30.\n10. (a) Ddi lwe kyasooka okwetaagisa Katonda okulwana, era yalwana mu ngeri ki? (b) Obulabe obwayogerwako mu Olubereberye 3:15 bulikoma ddi era abantu abatuukirivu baliganyulwa batya?\n10 Lowooza ku kyaliwo oluvannyuma lw’abantu ababiri abaasooka, Adamu ne Kaawa, okujeemera Katonda. (Olubereberye 3:1-6) Singa Yakuwa yabuusa amaaso obutali butuukirivu bwabwe, yandifeebezza ekifo kye ng’Omufuzi w’Obutonde Bwonna. Olw’okuba Katonda mutuukirivu, yalina okubasalira ogw’okufa. (Abaruumi 6:23) Mu bunnabbi bwa Baibuli obwasooka, yalagula nti wandibaddewo obulabe wakati w’abaweereza be n’abagoberezi ‘b’omusota,’ Setaani. (Okubikkulirwa 12:9; Olubereberye 3:15) Obulabe obwo bwandikomye nga Setaani azikiriziddwa. (Abaruumi 16:20) Ekikolwa ekyo eky’okuzikiriza Setaani kijja kuleetera abantu abatuukirivu emikisa mingi, enkola ya Setaani eveewo ku nsi, era waddewo Olusuku lwa Katonda. (Matayo 19:28) Okutuusa nga Setaani amaze okuggibwawo, abo abeegatta ku Setaani bajja kweyongera okuba ab’obulabe eri abantu ba Katonda mu by’omubiri ne mu by’omwoyo. Emirundi egimu, kiba kyetaagisa Yakuwa okuyingira mu nsonga z’abantu.\nKatonda Abaako ky’Akola Okumalawo Obubi\n11. Lwaki Katonda kyali kimwetaagisa okuleeta amataba?\n11 Amataba g’omu kiseera kya Nuuwa kyakulabirako ekimu ekiraga nti Katonda ayingira mu nsonga z’abantu. Olubereberye 6:11, 12 wagamba: “Ensi n’eyonooneka mu maaso ga Katonda, ensi n’ejjula eddalu [“ettemu,” NW]. Katonda n’alaba ensi, ng’eyonoonese; kubanga [buli] ekirina omubiri kyonna kyali nga kimaze okwonoona ekkubo lyakyo ku nsi.” Katonda yandirese ababi okwonoonera ddala empisa z’abantu ku nsi? Nedda. Yakuwa yalaba nga kyali kyetaagisa okuleeta amataba mu nsi yonna okuzikiriza abo abaali benyigidde mu bikolwa eby’ettemu n’obugwenyufu.\n12. (a) Yakuwa yalagula ki ku bikwata ku ‘zzadde’ lya Ibulayimu? (b) Lwaki Abaamoli baali bagenda kuzikirizibwa?\n12 Era bwe kyali eri omusango Katonda gwe yasalira Abakanani. Yakuwa yabikkula nti mu Ibulayimu mwe mwandiyitidde “ezzadde” abantu bonna ku nsi mwe bandiweereddwa omukisa. Nga kituukagana n’ekigendererwa ekyo, Katonda yagamba nti ezzadde lya Ibulayimu lyandiweereddwa ensi ya Kanani, ensi eyalimu abantu abayitibwa Abaamoli. Katonda yandibadde mutuufu okuggya abantu bano mu nsi yaabwe? Yakuwa yalagula nti okuggya abantu abo mu nsi yaabwe kyandibaddewo oluvannyuma lw’emyaka 400—‘ng’obutali butuukirivu bw’Abaamoli’ bumaze ‘okutuuka ku ntikko.’ * (Olubereberye 12:1-3; 13:14, 15; 15:13, 16, NW; 22:18) Mu kiseera ekyo, empisa z’Abaamoli zeeyongera okwonooneka. Kanani yafuuka ensi omujjudde okusinza ebifaananyi, okuyiwa omusaayi, era n’ebikolwa eby’obuseegu. (Okuva 23:24; 34:12, 13; Okubala 33:52) Abantu b’omu nsi eyo baawangayo n’abaana baabwe nga ssaddaaka. Katonda omutukuvu yanditutte abantu be okubeera mu mbeera embi bw’etyo? Nedda! Yagamba: “Ensi eyonoonese: kyenva ngiwalanako obutali butuukirivu bwayo, n’ensi esesemera ddala abagituulamu.” (Eby’Abaleevi 18:21-25) Kyokka, Yakuwa teyamala gatta bantu. Abakanani ab’emitima emirungi, gamba nga Lakabu n’Abagibyoni baawonyezebwawo.—Yoswa 6:25; 9:3-27.\nOkulwanirira Erinnya Lye\n13, 14. (a) Lwaki Yakuwa yalina okutukuza erinnya lye? (b) Yakuwa yaggya atya ekivume ku linnya lye?\n13 Okuva Yakuwa bw’ali omutukuvu, n’erinnya lye ttukuvu. (Eby’Abaleevi 22:32) Yesu yayigiriza abayigirizwa be okusaba: “Erinnya lyo litukuzibwe.” (Matayo 6:9) Obujeemu obwaliwo mu Adeni bwasiiga enziro erinnya lya Katonda, ne kireetawo okubuusabuusa ku ngeri gy’afugamu. Yakuwa yali tayinza n’akamu kubuusa maaso bulimba n’obujeemu obwo. Yali alina okuggya ekivume ku linnya lye.—Isaaya 48:11.\n14 Era lowooza ku Baisiraeri. Bwe bandisigadde nga baddu mu Misiri, ekisuubizo kya Katonda eri Ibulayimu nti okuyitira mu Zzadde lye amawanga gonna mwe gandiweereddwa omukisa, tekyandibadde na makulu. Naye, bwe yabanunula n’abafuula eggwanga, Yakuwa yaggya ekivume ku linnya lye. Nnabbi Danyeri yasaba: “Ai Mukama Katonda waffe . . . [w]aggya abantu bo mu nsi y’e Misiri n’omukono ogw’amaanyi, ne [w]eefunira ekitiibwa.”—Danyeri 9:15.\n15. Lwaki Yakuwa yanunula Abayudaaya abaali mu buddu mu Babulooni?\n15 Danyeri yasaba bw’atyo mu kiseera Abayudaaya bwe baali beetaaga Yakuwa okubaako ky’akolawo omulundi omulala ku lw’erinnya Lye. Abayudaaya abajeemu baali mu buddu, ku luno mu Babulooni. Yerusaalemi ekibuga kyabwe ekikulu, kyali matongo. Danyeri yali akimanyi nti okuzzaayo Abayudaaya ku butaka kyandigulumizza erinnya lya Yakuwa. N’olwekyo, Danyeri yasaba: ‘Ai Yakuwa, sonyiwa: ai Yakuwa, wulira okole: tolwawo: ku bubwo wekka, ai Katonda wange, kubanga ekibuga kyo n’abantu bo batuumiddwa erinnya lyo.’—Danyeri 9:18, 19.\nOkulwanirira Abantu Be\n16. Nnyonnyola ensonga lwaki Yakuwa okwagala okuggya ekivume ku linnya lye tekitegeeza nti yeefaako yekka.\n16 Yakuwa okwagala okuggya ekivume ku linnya lye kitegeeza nti yeerowoozaako yekka? Nedda, wabula kiraga nti akuuma abantu be bwe yeeyisa mu ngeri etuukagana n’obutukuvu bwe era n’obwenkanya bwe. Lowooza ku Olubereberye essuula 14. Mu ssuula eyo tusoma ku bakabaka bana abaawamba Lutti, omwana wa muganda wa Ibulayimu, awamu n’ab’omu maka ga Lutti. Ng’ayambibwako Katonda, Ibulayimu yawangula eggye eryo eryali ery’amaanyi ennyo! Obuwanguzi buno kirabika bwe bwasooka okuwandiikibwa mu ‘kitabo ky’Entalo za Yakuwa,’ era kirabika nti ekitabo ekyo kyalimu entalo ezimu ezitaayogerwako mu Baibuli. (Okubala 21:14) Obuwanguzi obulala bungi bwandiddiridde.\n17. Kiki ekiraga nti Yakuwa yalwanirira Abaisiraeri oluvannyuma lw’okuyingira mu nsi ya Kanani? Waayo ebyokulabirako.\n17 Ng’Abaisiraeri banaatera okuyingira mu Kanani, Musa yabakakasa: “Mukama Katonda wammwe abakulembera ye anaabalwaniriranga, nga byonna bwe byali bye yabakolera mu Misiri mu maaso gammwe.” (Ekyamateeka 1:30; 20:1) Mazima ddala okuva mu kiseera kya Yoswa eyaddira Musa mu bigere, n’okweyongerayo mu biseera by’Abalamuzi era n’obufuzi bwa bakabaka ba Yuda abeesigwa, Yakuwa yalwanirira abantu be, n’abasobozesa okuwangula abalabe baabwe bangi.—Yoswa 10:1-14; Ekyabalamuzi 4:12-17; 2 Samwiri 5:17-21.\n18. (a) Lwaki twandisanyuse nti Yakuwa takyukakyuka? (b) Kiki ekiribaawo obulabe obwogerwako mu Olubereberye 3:15 nga butuuse ku ntikko yaabwo?\n18 Yakuwa takyukanga era n’ekigendererwa kye eky’okufuula ensi eno olusuku lwe tekikyukanga. (Olubereberye 1:27, 28) Ate era Katonda akyawa obubi. Mu kiseera kye kimu, ayagala nnyo abantu be era mangu ddala ajja kubaako ky’akola ku lwabwe. (Zabbuli 11:7) Mu butuufu, obulabe obwogerwako mu Olubereberye 3:15 busuubirwa okutuuka ku ntikko mu maaso awo. Okusobola okutukuza erinnya lye n’okukuuma abantu be, Yakuwa ajja kuddamu okubeera ‘omulwanyi omuzira’!—Zekkaliya 14:3; Okubikkulirwa 16:14, 16.\n19. (a) Waayo ekyokulabirako ekiraga nti Katonda okukozesa amaanyi ag’okuzikiriza kituleetera okweyongera okumwagala. (b) Katonda okuba nti mwetegefu okutulwanirira kyanditukozeeko ki?\n19 Lowooza ku kyokulabirako kino: Teeberezaamu ng’amaka g’omusajja omu galumbiddwa ensolo enkambwe era omusajja oyo n’alwanyisa ensolo eyo n’agitta. Olowooza nti mukyala we n’abaana bandyesisiwadde olw’ekikolwa ekyo? Nedda, wandibasuubidde okumusiima olw’ekikolwa ekyo eky’okwagala. Mu ngeri y’emu, naffe tetwandyesisiwadde olw’engeri Katonda gy’akozesaamu amaanyi okuzikiriza. Okuba nti mwetegefu okutulwanirira kyandituleetedde okweyongera okumwagala. Era twandyeyongedde okumussaamu ekitiibwa olw’amaanyi ge agatakoma. Mu ngeri eyo, tuyinza ‘okuweereza Katonda n’okutya.’—Abaebbulaniya 12:28.\nFuna Enkolagana Ennungi ‘n’Omulwanyi Omuzira’\n20. Bwe tusoma ebikwata ku ntalo za Yakuwa mu Baibuli naye ne tutabitegeera mu bujjuvu, twandikoze ki, era lwaki?\n20 Kya lwatu, Baibuli tennyonnyola kalonda yenna akwata ku ntalo za Yakuwa. Naye tuyinza okubeera abakakafu ku nsonga eno: Yakuwa takozesa maanyi ge okuzikiriza mu ngeri etali ya bwenkanya, ey’ettima oba ey’obukambwe. Emirundi mingi, bwe twekenneenya byonna ebikwata ku nsonga emu eyogeddwako mu Baibuli, kituyamba okufuna ekifaananyi ekituufu. (Engero 18:13) Ne bwe tuba nga tetumanyi kalonda yenna agikwatako, okumanya ebisingawo ku Yakuwa n’okufumiitiriza ku ngeri ze ez’ekitalo kiyinza okutuyamba okuvvuunuka okubuusabuusa kwonna okuyinza okujjawo. Bwe tukola bwe tutyo, tukiraba nti tulina ensonga nnyingi nnyo okwesiga Katonda waffe, Yakuwa.—Yobu 34:12.\n21. Wadde ng’ebiseera ebimu aba ‘mulwanyi omuzira,’ Yakuwa muntu wa ngeri ki?\n21 Wadde nga Yakuwa abeera ‘mulwanyi muzira’ we kyetaagisiza, ekyo tekitegeeza nti muntu awakula entalo. Mu kwolesebwa kwa Ezeekyeri okw’eggaali ery’omu ggulu, Yakuwa ayogerwako ng’omwetegefu okulwanyisa abalabe be. Ate era, Ezeekyeri yalaba Katonda nga yeetooloddwa musoke—akabonero akooleka emirembe. (Olubereberye 9:13; Ezeekyeri 1:28; Okubikkulirwa 4:3) N’olwekyo, Yakuwa mukkakkamu era wa mirembe. “Katonda kwagala,” bw’atyo omutume Yokaana bwe yawandiika. (1 Yokaana 4:8) Yakuwa ayolesa engeri ze zonna wamu awatali kugwa lubege. Nga tulina enkizo ya maanyi okufuna enkolagana ennungi ne Katonda ng’oyo ow’amaanyi, kyokka nga wa kwagala!\n^ lup. 1 Okusinziira ku Josephus, munnabyafaayo Omuyudaaya, Abebbulaniya “baawonderwa amagaali g’entalo 600, abeebagazi b’embalaasi 50,000 awamu n’abaserikale abatambuza ebigere abawerera ddala 200,000.”—Jewish Antiquities, II, 324 [xv, 3].\n^ lup. 12 Wano ekigambo “Abaamoli” kirabika kizingiramu abantu bonna ab’omu Kanani.—Ekyamateeka 1:6-8, 19-21, 27; Yoswa 24:15, 18.\n2 Bassekabaka 6:8-17 Okuba nti Katonda ayitibwa ‘Yakuwa ow’eggye,’ kituzzaamu kitya amaanyi nga tuli mu buyinike?\nEzeekyeri 33:10-20 Nga tannasalawo kukozesa maanyi ge okuzikiriza, mukisa ki Yakuwa gw’awa abo abamenya amateeka ge?\n2 Abasessaloniika 1:6-10 Okuzikirizibwa kw’abantu ababi okujja, kunaaleetera kutya abaweereza ba Katonda obuweerero?\n2 Peetero 2:4-13 Kiki ekireetera Yakuwa okukozesa amaanyi ge okuzikiriza, era ekyo abantu bonna bayinza kukiyigirako ki?\nOlunaku olw’Okusalirako Omusango—Luzingiramu Ki?


Ddala Bayibuli eyogera ku bwakatonda bwa Yesu?\nNgo gaseeko Yesu ye mwenyini okweyita Katonda, abayigirizibwa be nabo bakkiriza obwakatonda bwe. Bayogera ku Yesu nti alina obuyinza okusonyiwa ebibi—ekintu ekikolwa Katonda yekka—kubanga Katonda gwetusobya bwetwonona.(Ebikolwa 5:31; Zabuli 130:4); Yeremiya 31:34). Era okufananako kuno okweyita kwa Yesu okuba Katonda, Yesu era agambibwa okuba nga yaalilamula abalamu n'abafu.(2 Timoseewo 4:1), Tomasi yakabirira Yesu "Mukama wange era Katonda wange" (Yokaana 20:28). Pawulo ayita Yesu, "Katonda owamanyi era Omulokozi" (Tito 2:13) era atulaga nga Yesu tanaba kuka kuva Muggulu, Yesu yali "mu kifaananyi kya Katonda"(Abafiripi 2:5-8). Katonda Kitaawe ayogera ku Yesu: "Entebe yo, ai Katonda, ya lubeerera emirembe n'emirembe;"(Abaebulaniya 1:8). Yokaana ayogera nti "Ku lubereberye waaliwo Kigambo, Kigambo n'aba awali Katonda, Kigambo n'aba Katonda."(John 1:1). Ebyawandiikibwa ebirala ebiraga obwa Katonda bwa Yesu bingi( Laba Okubikkulirwa 1:17, 2:8, 22:13; 1 Abakolinso 10:4; 1 Petero 2:6-8); Zabbuli 18:2, 95:1; 1 Petero 5:4; Bebulaniya 13:20), naye ekyawandiikibwa kimu ku bino kimala okulaga nti Kristu yatwalibwa okuba Katonda abo abamugoberera.\nYesu era aweebwa ebitiibwa ebyamannya agenjawulo ku Yawe (Erinnya ekkulu elya Katonda) mu ndagaano enkadde. Ekitiibwa ekyerinnya "ely'omununuzi" mu ndagaaano enkadde(Zabbuli 130:7; Koseya 13:14) kikozesebwa mu ndagaano empya (Tito 2:13; Okubikkulirwa 5:9). Yesu ayitibwa Emmanweri—"Katonda ali naffe"—mu Matayo 1. Mu Zekkaliya 12:10, Yawe(YHWH) yagamba "era balitunuulira nze gwe baafumita". Naye endagaano empya ekyogera ku kukomererwa kwa Yesu (Yokaana 19:37; Okubikkulirwa 1:7). Bwaba nga Yawe(YHWH) yeyafumitibwa era nga gwe batunuulira, nga Yesu gwe bafumita era nga gwebatunulira, Yesu yaba Yawe(YHWH).\nPawulo avunulira Isaaya 45:22-23 ku Yesu mu Bafiripi 2:10-11.Erinnya lya Yesu kikozesebwa wamu nelya Katonda mu Saala,"ekisa kibenga gye muli n'emirembe ebiva eri Katonda Kitaffe, ne Mukama waffe Yesu Kristo,"(Abagalatiya 1:3; Abaefeeso 1:2). Kuno kuba kuvoola Katonda, Yesu bwaba nga si Katonda. Erinnya lya Yesu tulilaba ne lya Katonda mu kiragiro ky'okubatiza "mu linnya lya Kitaffe n'Omwana n'Omwoyo Omutukuvu;" (Matayo 28:19; era soma 2 Abakolinso 13:14).\nEbintu Katonda Yekka byasobola okukola tulaba nga Yesu yabikola. Yesu teyazukkiza baffu bokka (Yokaana 5:21, 11:38-44) n’okusonyiwa ebibi (Ebokilwa 5:31, 13:38), Yatonda era yawanirira ensi (Yokaana 1:2; Abakolosaayi 1:16-17). Kino kitegerebwa bulungi singa omuntu ajjukira nti Yawe(YHWH) yagamba nti yali yekka ngatonda ensi(Isaaya 44:24) Bwe tweyongerayo, Kristu alina embala nga Katonda yekka yasobola okuba ba nayo: Okuberera emirembe gyona (Yokaana 8:58), Okuba nga ali buli wamu(Matayo 18;20, 28:20), Okumanya byona (Matayo 16:21) era okuba nga alina amanyi agakola buli kimu (Yokaana 11:38-44, Lukka 7:11-15;Makko 1:5:53). Ekisingira ddala, Kristu yazuukira okuva mu bafu. Ali wala nyo ku bakatonda abafa nebata zuukira ab’amadiini eg'obulimba, era teri kintu kyogerebwaako madiini malala ng'okuzuukira, era teri kyogerebwako ng’okuzuukira ekirina obukakafu obwebyawandiikibwa\nWaliwo ebyafaayo kumi na bibiri ebyamazima ebikwata ku Yesu nga abasomi abakenkufu abatali bakristaayo bye babikiriza okuba ebituufu.\n1. Yesu yafa lwa kumukomerera ku Musaalaba.\n3. Okufa kwe kwaletera abayigirizwa okutya n'okugwamu esuubi.\n4. Entaana ya Yesu yazuulibwa(Oba egambibwa okuzuulibwa) oluvanyuma nga wayise enaku satu okuba nga nkalu.\n5. Abayigirizwa bakkiriza nti balabikirwa era balaba Yesu eyazuukira.\n6. Ebyo nga biwedde, abayigirizwa bakyusiibwa okuva mu kubusabusa. okufuuka. abakkiriza ob'olwatu.\n7. Buno obubaka, gwe gwali omusingi gw'enjiri mu Kanisa eyasooka.\n8. Obubaka buno bwabuliwo mu Yerusalemi.\n9. Olw'obubaka okubulirwa, ekanisa yatandika era ku lwaabwo, nekula.\n10. Olunaku lw'okuzuukira(Sunday) ne ludda mukifo kya Sabiiti (Olwomukaaga) ng'olunaku olukulu olw'okusinzizangako.\n11. Yakobo, eyali omuwakanya era abusabusa yakyusibwa naye bweyakkiriza nti yalaba Yesu eyazuukira.\n12. Pawulo, omulabe w'obukristaayo, yakyusibwa naye olw'okwolesebwa kwagamba nti kwali kwa Yesu eyazuukira.\nOmuntu yenna ne bweyandiganye olukalala luno, wetagiisa bitono kulwo okunyweza engiri: Okufa kwa Yesu, okuziikibwa, okuzukkira n'okulabika kwe eri abo bonna beyalabikira (1 Abakolinso 15:1-5). Newankubadde wayinza okubaayo ebyogerwa bingi okunyonyola ekimu oba ebibiri ku bukakafu obwo wagulu, okuzuukira kwoka kunyonyola bulungi era kutwaliramu ebirala byonna. Abakolokota enjiri nabo bakkiriza nti Abayigirizibwa bagamba nga bwebalaba Yesu eyazuukira. Obulimba newankubadde ebirooto tebisobola kukyusa bantu mu ngeri yemu okuzuukira gye kwakyusaamu abantu. Okusooka, kki kyebandifunyemu okugamba nti balaba Yesu? Obukristaayo tebwali bwatiikirivu era tebaafunangamu sente. Eky’okubiri, abalimba tebabera bajulizi (kwewaayo kuffa) balungi. Tewali kunyonyola kusinga, okwaletera abayigirizibwa okukkiriza okufa okujjude obulumi olw'okukkiriza kwabwe, ng'okuzuukira. Yye! abantu bangi bafa olw'obulimba bwebalowooza nti butuufu, naye abantu tebasobola kuffa olw'ekyo kyebamanyi nti si kituufu.\nMu kumaliriza, Kristu yagamba nti ye Yawe(YHWH), era nti yali Katonda(si omu ku bakatonda, naye Katonda omu era omutuufu). Abagoberezi be(Abayudaaya abanditidde okusiinza ebifaananyi) bamukkiriza era bamuyita Katonda. Kristu yakakasa okweyita kwe Katonda okuyita mu byamagero, ngogaseko okuzuukira okwakyusa ensi. Tewali ndowoozo yona esobola kunyonyola mazima gano. Yye, kituufu obwa Katonda bwa Yesu Bayibuli ebwogerako.


VIDIYO! Jazmine alaze Fik omukwano mu lwatu, amukirizza okugikwato n'okugiweweeta okulumya abayaaye abagyepikira - Galaxy FM 100.2VIDIYO! Jazmine alaze Fik omukwano mu lwatu, amukirizza okugikwato n'okugiweweeta okulumya abayaaye abagyepikira - Galaxy FM 100.2\nOmuyimbi Lydia Jazmine buli lunnaku akola ebintu eby’enjawulo okulaga eggwanga nti ddala alina ekintu eky’enjawulo ne muyimbi munne Fik Fameica.\nWaliwo Bannayuganda abagamba nti Jazmine ali mu laavu ne Fik wadde tewali muntu yenna lina bukakafu ku mukwano gwabwe.\nWadde ebigambo byogerwa, Jazmine akola ebintu eby’enjawulo ebirowoozesa abantu nti tewali kubusabuusa kwonna ali mu laavu ne Fik omuli okwekubya ebifaananyi bombi, Jazmine okulabikira mu vidiyo y’omuyimbi Fik mu luyimba lw’omukwano olwa Muko n’ebintu ebirala.\nJazmine ne Fik\nMu luyimba, Muko, Fik agamba nti “Nze maliridde leero nsazeewo, Bakumpe nkutwale mu butongole, Obulungi bw’oliko sijja kulwawo, Omuko enkoko ne bw’antuma enkongole‘, era agamba nti, ‘Nafuna gwe babe nafuna, Girl, I promise I’ll never make you cry, Walaayi Forever and ever you and I, Muko, muko, muko njagala mwannyoko Mwannyoko, Muko, muko, muko nsaba ompe mwannyoko‘, era waliwo ebigambibwa nti yali asindikira Jazmine sigino.\nOlunnaku olwaleero, tukuletedde vidiyo nga Jazmine ali ne Fik mu kifo ekimu ekisanyukirwamu era mu ngeri y’okweraga amapenzi mu lwatu, Jazmine yawadde Fik omukisa empale ye ey’omunda okugikwato n’okugiweweeta mu ngeri y’okulumya abayaaye.


Bukedde Online - Palamenti eremeddwa okuyisa etteeka ku musolo gwa 'mobile money'\nPalamenti eremeddwa okuyisa etteeka ku musolo gwa 'mobile money'\nEyeesimbawo ku kya loodi meeya n'afera Omuzungu...\nPALAMENTI eremeddwa okusalawo eky’enkomerero ku ky’okukendeeza oba okuggyirawo ddala omusolo ku ‘mobayiro mane’ ng’entabwe evudde ku muwendo gw’ababaka beetaagisa kusalawo ku nsonga eno butawera.\nEbbago ly’etteeka eryogerwko lya ‘’The Excise Duty (Amendment) Bill, 2018’’ lyazzibwa mu palamenti okulongoosebwa nga Pulezidenti Museveni ayagala omusolo oguggyibwa ku baggyayo ssente ku ssimu (mobayiro mane) gukendeezebwe okuva ku bitundu 1% gudde ku 0.5%.\nKino kyaddirira abantu okwemulugunya nti omusolo ogw’ebitundu 1% ku ssente eziyitira ku ssimu (mobile money) mungi. Era nga guggyibwa ku bassaayo ssente n’abaggyayo ekitali kya bwenkanya.\nPulezidenti wadde etteeka yali alitaddeko omukono kyokka yakkiriza nti kyakolebwa mu nsobi n’aliddiza palamenti ng’agamba ayagala omusolo gukendeera gudde 0.5% ng’ate guggyibwa ku baggyayo ssente bokka.\nMinisita w’eggwanga ow’ebyensimbi, David Bahati yagamba nti omusolo guno gugenda kuvaamu obuwumbi 115.\nAkakiiko ka palamenti ak’ebyensimbi mu lipooti yaako ku bbago ery’okulongoosa etteeka ku ‘mobayiro mane’ kaagambye nti omusolo gw’ebitundu 1% gwataputibwa kifuulannenge n’abassa ssente ku ‘mobayiro mane’ ne batuuka okuwoozebwako ssente ekitali kituufu.\nWabula waliwo ababaka ab’olubatu ku kakiiko k’ebyensimbi abaabadde baagala omusolo ku ‘mobayiro mane’ guviirewo ddala. Kyokka palamenti yalemeddwa okusalawo eky’enkomerero ku ky’okuggyawo oba okukendeeza omusolo ku ‘mobayiro mane’ ng’omuwendo gw’ababaka ogwetaagisa okugenda maaso okusalawo teguwera.\nBaabaddewo97 ng’ate abeetagisa bandibadde 154. Ensonga palamenti ejja kuziddira ku Lwakubiri lwa wiiki ejja.\nPalamenti ya Uganda\nRugunda agumizza Bannayuganda ku musolo gwa 'Social Media' ne 'Mobile Money'


Baibuli y'Oluganda - ENDAGAANO ENKADDE - Yeremiya 42\nYeremiya - Essuula 42\nAwo abaami bonna ab'ebitongole ne Yokanani mutabani wa Kaleya ne Yezaniya mutabani wa Kosaaya n'abantu bonna okuva ku muto okutuuka ku mukulu,\n2 ne basembera ne bagamba Yeremiya nnabbi nti Tukwegayiridde, okusaba kwaffe kukkirizibwe gy'oli, otusabire eri Mukama Katonda wo, ng'osabira ekitundu kino kyonna ekifisseewo; kubanga tusigaddewo batono fekka abaabanga abangi ng'amaaso go bwe gatulaba:\n3 Mukama Katonda wo atulage ekkubo eritugwanira okutambuliramu n'ekigambo ekitugwanira okukola.\n4 Awo Yeremiya nnabbi n'abagamba nti Mbawulidde; laba, naasaba Mukama Katonda wammwe ng'ebigambo byammwe bwe biri; kale olulituuka kyonna Mukama ky'alibaddamu ndikibabuulira; siribakisa kigambo kyonna.\n5 Awo ne bagamba Yeremiya nti Mukama abe omujulirwa ow'amazima omwesigwa mu ffe, bwe tutalikola ng'ekigambo kyonna bwe kiriba Mukama Katonda wo ky'alikutuma gye tuli.\n6 Oba nga kirungi oba nga kibi, tuligondera eddoboozi lya Mukama Katonda waffe gye tukutuma; tulyoke tubenga bulungi bwe tugondera eddoboozi lya Mukama Katonda waffe.\n7 Awo olwatuuka ennaku kkumi bwe zaayitawo, ekigambo kya Mukama ne kijjira Yeremiya.\n8 Awo n'ayita Yokanani mutabani wa Kaleya n'abaami bonna ab'ebitongole abaali naye, n'abantu bonna okuva ku muto okutuuka ku mukulu,\n9 n'abagamba nti Bw'ati bw'ayogera Mukama Katonda wa Isiraeri gwe mwantuma okwanjula okusaba kwammwe mu maaso ge, nti\n10 Bwe mulikkiriza okubeera mu nsi eno, kale ndibazimba, so siribaabya, era ndibasimba, so siribasimbula: kubanga nejjusizza obubi bwe nnabakola.\n11 Temutya kabaka w'e Babulooni gwe mutya; temumutya, bw'ayogera Mukama: kubanga nze ndi wamu nammwe okubalokola n'okubawonya mu mukono gwe.\n12 Era ndibawa okusaasirwa abasaasire, era abazzeeyo mu nsi yammwe.\n13 Naye bwe munaagamba nti Tetugenda kutuula mu nsi eno; ne mutagondera ddoboozi lya Mukama Katonda wammwe;\n14 nga mwogera nti Nedda; naye tuligenda mu nsi y'e Misiri gye tutalirabira ntalo, so tetuliwulira ddoboozi lya kkondeere, so tetulirumwa njala olw'emmere; n'eyo gye tulituula:\n15 kale nno muwulire ekigambo kya Mukama, mmwe abafisseewo ku Yuda: bw'ati bw'ayogera Mukama w'eggye, Katonda wa Isiraeri nti Bwe mulikakasa amaaso gammwe ddala okuyingira mu Misiri, ne mugenda okubeera omwo;\n16 kale olulituuka ekitala kye mutya kiribakwatira eyo mu nsi y'e Misiri, n'enjala gye mutidde eribacoccera eyo mu Misiri; era eyo gye mulifiira.\n17 Bwe kityo bwe kiriba eri abasajja bonna abakakasa amaaso gaabwe okugenda e Misiri okubeera eyo; balifa n'ekitala n'enjala ne kawumpuli: so tewaliba ku bo abalifikkawo newakubadde okuwona obubi bwe ndibaleetako.\n18 Kubanga bw'ati bw'ayogera Mukama w'eggye, Katonda wa Isiraeri, nti Obusungu bwange n'ekiruyi kyange nga bwe byafukibwa ku abo abaali mu Yerusaalemi, ekiruyi kyange bwe kirifukibwa ku mmwe bwe kityo bwe muliyingira mu Misiri: era muliba kikolimo n'ekyewuunyo n'okukolima n'ekivume; so temuliraba nate kifo kino.\n19 Mukama ayogedde ku mmwe, ai ekitundu ekifisseewo ku Yuda, nti Temugenda mu Misiri: mutegeerere ddala nga leero nze mbadde mujulirwa gye muli.\n20 Kubanga mukoze emmeeme zammwe mmwe eby'obukuusa; kubanga mwantuma eri Mukama Katonda wammwe nga mwogera nti Tusabire eri Mukama Katonda waffe; era nga byonna bwe biriba; Mukama Katonda waffe by'alyogera, tubuulire bw'otyo, naffe tulibikola:\n21 era leero mbibabuulidde; naye temugondedde ddoboozi lya Mukama Katonda wammwe mu kyonna ky'antumye gye muli\n22 Kale nno mutegeerere ddala nga mulifa n'ekitala n'enjala ne kawumpuli, mu kifo gye mwagala okugenda okubeera.


Bukedde Online - Sserumaga bamubbyeko mmotoka\nSserumaga bamubbyeko mmotoka\nNannyondo yesozze eza Olympics\nOMUZANNYI wa SC Villa, Mike Sserumaga g’akaaba g’akomba, oluvannyuma lwa mmotoka ye ekika kya Noah okubbibwa.\nKu Lwokutaano, Sserumaga, yafulumye ebbaala ya Bubble e Lweza n’asanga nga mmotoka ye nnamba UAN 891K we yagisimbye teriiwo.\nYadduse kipayoppayo okugenda ku poliisi y’e Kajjansi okwekubira enduulu gye yagguliddewo omusango ku fayiro nnamba 06/04/06/16 ku muganda we Denis Kapeni gw’ateebereza okuba mu lukwe olwagitutte.\nSserumaga yategeezezza nti bwe yabadde mu bbaala, yeegattiddwaako Kapeni ne mikwano gye, abaabadde batatereera wamu era baamaze ne bamutegeeza nga bwe bagenze, kyokka kyamubuuseeko okutuuka we yalese mmotoka nga teriiwo.\n“Nabuuzizza omuserikale n’aηηamba nti abavubuka be mbadde nabo be bagitutte ne nziruka ku poliisi ne tubakwata kyokka kyanneewuunyisizza okuddayo nga baateereddwa,” Sserumaga bwe yategeezezza.\nYayongeddeko nti ekisinga okumutabula kwe kuba nti poliisi yayimbudde abantu be yakwatte ng’asuubira nti be bagenda okuvunaanibwa ku bubbi buno.\nAkulira okunoonyereza ku poliisi e Kajjansi, James Isiko yategeezezza nti ensonga za Serumaga baazikolako wabula nga ye (Sserumaga) takoze kimala kubayamba.\n“Sserumaga twamusabye atuwe Logo Book kyokka n’okutuusa kati akyagaanyi okugireeta nga tetusobola kunoonya mmotoka nga tetumanyi bigikwatako mu bujjuvu. Ekirala omuvubuka gw’ayita muganda we, twamumusabye tumutwale mu kkampuni y’essimu tufune be yayogera nabo olunaku olwo kyokka yagaana,” Isiko bwe yategeezezza eggulo.\nSserumaga yategeezezza nti wadde pollisi emubuzaabuza tagenda kuweeera okutuusa ng’afunye mmotoka ye.\nPoliisi eyodde bamalaaya abateeberezebwa okubba\nBassita abaazannya ku Congo bawadde Basena amagezi


Omugagga eyafiira mu lyato bamuteereddeko ...\nWiiki ewedde May 3, 2019 Mabiriizi yatudde omusango mu kkooti ya East African Kkooti Of Justice oguli ku nnamba 06/2019 ng'awakanya ensala ya kkooti ensukkulumu eyakakasa palamenti kye yakola okuggyawo ekkomo ku myaka gya pulezidenti.\nEbbaluwa yagiwandiise ku Mande n'ajjukiza poliisi nti okusinziira ku nnyingo 212(a) mu ssemateeka wa Uganda erambika obuvunaanyizibwa bwa Poliisi okukuuma omuntu n'ebintubye.\nEnnyingo 29(1) (e) ewa abantu eddembe okukuba enkung'aana omuli n'ezookusonda sente ate 29(2) (a) emuwa eddembe okutambula mu buli kitundu kya Uganda nga takugiddwa muntu yenna.\nMu bbaluwa y'emu ategeeza nti ennyingo 43(2) (a) ne (c) erambika nti omuntu akola ekintu kyonna ku lw'obulungi bw'eggwanga talina kutulugunyizibwa lwa byabufuzi wadde okukugirwa okwenyimiriza mu ddembelye nga bwe lirambikibwa mu ggwanga eririna demokulasia.\n"Okwesigama ku nsonga ezo waggulu nsaba ompe obukakafu nti nja kufuna obukuumi nze n'ebintu byange okuva mu kitongole ky'okulira" Mabiriizi bwe yaggumizza n'agamba nti asuubira okutalaaga munisipaali awamu ne Town Council 50 okwetoloola eggwanga.\nYategeezezza nti ebifo waagenda okukuba enkung'aana waakubitegeeza poliisi n'obudde bw'anabeerawo nga tannaba kusitula kugendayo era wekisoboka enkiiko waakuzikolera mu bisenge ebinene omukolerwa emikolo nga n'abantu okuyingira balina kumala kwewandiisa.\nEzimu ku nsonga Mabiriizi ze yawadde ng'awaaba yategeezezza nti:\nWaaliwo okukozesa ekifuba n'okutyoboola eddembe ly'abantu ekyaleetera amagye ne poliisi okuyingira mu palamenti ne gakwata n'okusiba ababaka.\nOkulemwa okugoberera amateeka n'emitendera palamenti gy'eyitamu okukyusa ssemateeka.\nSipiika Kadaga okuwolereza pulezidenti etteeka aliteekeko omukono nga lyawukanna kw'eryo ababaka lye baakubaganyaako ebirowoozo.


Bukedde Online - 'Tulokose tetukyaddamu kubba'\n'Tulokose tetukyaddamu kubba'\nKCCA egobye ababuulira enjiri ku nguudo mu Kampala\nPOLIISI y’e Kinnawattaka - Mbuya mu munisipaali y’e Nakawa ekoze ekikwekweto n’eyoola abavubuka abasukka mu 30 abagambibwa okubeera mu kibinja abeeyita aba UNATO abatigomya ebitundu by’e Kinnawattaka Mbuya n’ebiriranyeewo.\nMeeya Balimwezo (mu kkooti ) ne RCC we Nakawa Jakie Kemigisha (ku ddyo) nga basunsula abamu ku baakwatiddwa.\nKyakulembeddwa Brayan Ibembe akulira poliisi eno nga kyayindidde mu Zooni omuli Mbuya, Kinnawattaka, Katogo, Banda gye baasanze abavubuka abawera nga banywa enjaga.\nLawrence Kiwanuka ssentebe wa LC 2 ow’omuluka gwa Mbuya 1 yategeezezza nti baakoze ekikwekweto kino kuba obubbi bubadde buzzeemu mu bitundu bino.\nAbamu ku bavubuka bano bakkirizza okunywa enjaga n’okutigomya abatuuze mu bitundu by’e Nakawa eby’enjawulo ne basaba Meeya Ronald Balimwezo Nsubuga n’omubaka wa Gavumenti Jackie Kemigisha Kiiza okubasonyiwa ne bategeeza nti, “tulokose tetugenda kuddamu kwenyigira mu bikolwa bya bumenyi bw’amateeka.”\nIbembe yategeezezza nti abavubuka bano babakutte emirundi mingi mu bikolwa by’obubbi era tebagenda kubasonyiwa, bagenda kubatwala mu kkooti ebavunaane basindikibwe mu kkomera basobole okubonerera olwo balyoke babakwase Meeya Balimwezo ne RCC Kemigisha babafunire eby’okukola.\nDan Balengera ow’e Mbuya nga y’omu ku bavunaanyizibwa ku by’okwerinda yagambye nti abakwatiddwa b’ebo bennyini abatigomya Kinnawattaka era wiiki ewedde waliwo Omuyindi gwe baateega ne bamunyagako ssente n’ebintu bye.\nBalimwezo yagambye nti obubbi bubadde buyitiridde mu Nakawa ng’abavubuka abali wansi w’emyaka 18 be basinga okubwenyigiramu n’asiima poliisi eyakoze ekikwekweto kino.\nAbadde yeeyita ow'ekitongole kya UN bamukutte\nAferera ku yintaneti poliisi emuyodde


Bukedde Online - Ebikendeeza amaanyi g'ekisajja Omusajja ng'ali\nEbikendeeza amaanyi g'ekisajja Omusajja ng'ali\nAbawala balaze ekibaagaza basugaddadi ne balekawo abavubuka\nEbikendeeza amaanyi g’ekisajja Omusajja ng’ali\nABASAJJA balowooza nti balina okubeera n’amaanyi g’ekisajja buli kiseera. Era nti bye baakolanga nga bavubuka balina okubikola nga bakuze. Kino si bwe kiri. Amaanyi g’ekisajja waliyo ebiseera nga galina okubula oba ne gaba matono\n. Edith Mukisa omukugu mu kubuulirira abafumbo yagambye nti ebikendeeza amaanyi g’ekisajja mulimu; Emyaka. Bw’okula, omubisi gwa ‘testestrone’ ogukufuula omusajja gukendeera, ekitegeeza nti obwagazi obw’omuvubuka buba bungi ate obw’omusajja omukulu buba butono. Abasajja abamu bwe bakula kye bava bakozesa ‘Viagra’ okwongera amaanyi g’ekisajja. Kino buli musajja alina okukigumira.\nKitegeeza nti oyinza oluusi okumala amangu, ate oluusi nga kizibu okwegatta emirundi emingi era n’okwegatta buli lunaku kisobola okubeera ekizibu. ‘Testestrone’ ono atandika okukendeera ku myaka 45, bw’oyingira 60 ne 70 era naawe embeera oba ogiraba. Olina okukekkereza ka ‘testestrone’ k’olina bw’oba n’abakyala abasukka mw’omu bonna basobole okufunako. Ebyokulya n’omugejjo oguyitiridde. Omusajja yenna okubeera n’amaanyi g’ekisajja, alina okuba ng’alya bulungi.\nOkulya obulungi kitegeeza okulya emmere ezimba omubiri era erimu ebirungo byonna omuli ebibala, enva endiirwa, emmere ereeta amaanyi nga akawunga, omuceere muwogo, lumonde n’ebirala. Kuno olina okuliirako ebijanjaalo, ebinyeebwa, ebyennyanja, ennyama n’ebirala.\nOlina okwewala ssukaali omungi ng’oyo ali mu sooda, omunnyo omungi ng’ogubeera mu chipusi era n’amasavu oba butto omungi. Buli lw’olya emmere embi yeebasa omubiri era amaanyi gaba matono. Ng’oggyeeko ekyo emmere embi ereeta endwadde nga puleesa, omugejjo, sukaali n’ebirala, ate bw’oba omunene, kizibu okubeera n’amaanyi g’ekisajja okuggyako ng’okola dduyiro kuba ayamba okukendeeza amasavu. Bw’oba n’amasavu amangi mu mubiri omusaayi gutambula katono okutuuka mu busajja okufuna amaanyi. Endwadde nga sukaali, puleesa.\nZino okusinga zikosa obungi bwa ‘testestrone’ oba omubisi ogukufuula omusajja era nga gwe guleeta n’obwagazi. Zikosa obusiwa obutambuza obusimu okuva mu bwongo okutuuka mu mutima nga butegeeza omutima okufulumya omusaayi gugende mu busajja. Jjukira nti puleesa okusinga oluusi obeera n’emisuwa emifunda olw’amasavu. Ate abalina ssukaali baba ne ‘glucose’ oba ssukaali mutono mu musaayi era obeera munafu nga n’amaanyi tosobola kugafuna.\nAbalina endwadde zino okusinga bafuna obwagazi naye amaanyi nga matono. Naye tekitegeeza nti buli musajja alina puleesa oba sukaali amaanyi g’ekisajja alina matono. Ate oluusi eddagala ly’amira lye lireeta obuzibu buno. Kale omusajja yenna alina sukaali oba puleesa ate ng’ali ku ddagala alina okwogera n’omusawo ku mbeera y’okwegatta. Ebirowoozo ebingi.\nEnnaku zino abantu balina ebizibu ebireeta ebirowoozo. Ebizibu bino bikwatagana n’enfuna, amabanja, okusoma kw’abaana, okulabirira abazadde, okulabirira amaka, ebizibu ebibeera mu maka ng’obutategeeragana ne munno, emirimu obutafunika oba obutabeera na mulimu. Embeera eno ereeta okweraliikirira era weesanga nga kufuuse bulwadde oba ekiyongobero (depression).\nKizibu omusajjaa ali mu mbeera eno okuba n’amaanyi g’ekisajja, kubanga obwongo buba ku bizibu bino kale kizibu okuteekamu ekirala ng’okwegatta. Obukoowu. Emirimu gy’ennaku zino gikooya ate n’embeera ekooya. Kati omusajja ng’akola emirimu egikooya bw’akomawo awaka abeera mukoowu. Bw’okoowa, omubiri oluusi kizibu okufuna obwagazi.\nAte oluusi bw’obufuna omala mangu oba amaanyi gaba matono. Abasajja abamu mu bukoowu obwo bagezaako okwegatta naye tebamalaako. Abakyala abangi. Kino nakyo kizibu newankubadde abasajja bangi tebakimanyi. Bw’oba n’abakyala abangi, amaanyi ogenda ogakendeeza. Ogenda okutuuka ew’omukyala ow’eka ng’obwagazi butono era kitegeeza nti n’amaanyi matono. Kale ng’olina abakyala bangi olina okufuna olunaku n’owummula nga tonnagenda wa mukyala mulala.\nBw’oba wabasalira ebiyungu, olunaku olusembayo luwummule, lwakuba kino oluusi kiyinza obutasoboka, kuba eno gy’ova aba ayagala akumalemu amaanyi gonna ogende awalala nga tolina. Oyinza okusalawo obuteegatta buli lunaku kubanga osonda ag’omukyala omulala. Ate bw’okula manya nti olw’obutonde amaanyi galina okukendeera, kale kekkereza amaanyi g’olina. Ekirala abakyala bo oteekwa okubamanya obulungi. Bw’omanya nti gy’ogenda wa maanyi fuba okulaba ng’omulekeramu ekikulu kutuukiriza buvunaanyizibwa bwo.\nEkirowoozo nti tolina maanyi ga kisajja. Abasajja bangi ennaku zino beeteekamu ekirowoozo nti tebalina maanyi ga kisajja. Bw’oteeka ekirowoozo kino mu bwongo era ddala n’omubiri weesanga nga bwe gulowooza era amaanyi togafuna. Kale omusajja yenna alina okwegendereza ebirowoozo by’ateeka mu bwongo. Ennaku zino abantu boogera bingi ku maanyi kati bw’owulira bino weesanga nga tolina maanyi olw’ebirowoozo bino. Weegatte ng’obwongo butadde ng’era owulira oyagala. Bw’oba owulira tolina maanyi munno mugambe agumiikirize


Bukedde Online - Anzaddemu abaana basatu n'anzirukako\nAnzaddemu abaana basatu n'anzirukako\nBaze ayagala nnyo okwegatta\nLwaki nsiiyibwa buli lwe nneegatta?\nNze Annet Nantale. Nnina emyaka 22. Mbeera Kazo okumpi n’ekisaawe wabula ewa mwannyinaze James Sserwadda oluvannyuma lw’omusajja eyanfunyisa olubuto okunzirukako.\nNnali mbeera Mityana kyokka eky’ennaku bazadde bange ne banfaako era nnasalawo okujja mu kibuga nnoonye ‘ekikumi’. Eky’omukisa nnali nnaakatuuka ne nfuna omuntu eyali ayagala okumulerera abaana era ne tubeera naye.\nEwa mukama wange nnali nnaakamalayo omwaka nga gumu ne wabaawo omusajja eyandaga nti anjagala era ne tugenda naye mu maaso n’omukwano.\nOmusajja ono ye yalya n’embuzi yange.\nNnavanga ewa mukama wange ne ng’enda okusisikana omusajja oyo kumpi buli lunaku kyokka waayita emyezi esatu gyokka ne ntegeera nti ndi lubuto. Omusajja nakimutegeeza n’andaga nti takirinaako buzibu bwonna.\nOlubuto bwe lwaweza emyezi etaano ne lufuuka lunene nnyo ekyawaliriza abasawo okundagira okugenda mu ‘Scan’ (sikaani) gye nnategeerera nti nnina abaana basatu. Era amangu ddala nnakubira omusajja wange ne mmutegeeza ku nsonga eno.\nWano we yakoma okwogera nange era ne we yali apangisa n’asengukawo.\nEkiseera kyatuuka mukama wange gye nnali nkola nandagira okugenda ewa nnannyini lubuto kuba nti yali takyasobola kubeera nange, bwentyo nayiiya ekyokukola ne kimbula kubanga buli lwe nakubanga ku ssimu y’omusajja nga teriiko okutuusa lwe nnasalawo ne ng’enda ewa mwannyinaze avuga boda y’eggaali e Kazo n’anzikiriza okutuusa lwe nnazaala.\nKye nneebaza mukama, abaana nnabazaala bulungi bonna basatu ate we bali balamu bulungi. Wabula kati obuzibu bwe nnina ke kayumba ke nsulamu ne mwannyinaze akafunda ate n’ekyokulya oluusi kibula.\nEra mu kiseera kino abaana bange tebakyayonka olw’okubulwa amabeere nga kiva ku butafuna byakulya bimala.\nSirina muntu wa musajja yenna gwe manyi. Era simanyi we ntandikira kunoonya kitaabwe.\nNsaba omuntu yenna asobola okungumiikiriza n’abaana bange nga nsobola okukola nga Hawusigaalo ankubire ku ssimu yange 0776338296 kubanga nnoonya kyakubaliisa.\nAnzaddemu abaana basatu n’anzirukako\nOkuyonsa mu ssaawa esooka kigema endwadde\nOmwami wange takoowa kwegatta


Bukedde Online - Ngenda kumalawo ebbula ly'amazzi e Mukono - Minisita Kibuule\nNgenda kumalawo ebbula ly'amazzi e Mukono - Minisita Kibuule\nAsse mukyala we n'asaba omuzimu gumusonyiwe\nAbali ku gw'okutta Kirumira basindikiddwa ...\nNgenda kumalawo ebbula ly’amazzi e Mukono - Minisita Kibuule\nMINISITA omubeezi avunaanyizibwa ku nsonga z'amazzi era nga ye mubaka akiikirira Mukono North mu palamenri, Ronald kibuule alangiridde nga bw'agenda okumalawo ebbula ly'amazzi mu kibuga Mukono n'ebyalo ebiriraanyeewo.\nYagambye nti, waakubunyisa amazzi ag'olukale era yataddewo taapu 100 ez'amazzi amayonjo okuva mu kitongole ekibunyisa amazzi amayonjo ekya National Water and Sewerage Corporation, n'asaba meeya George Fred Kagimu okukulemberamu omulimu gw'okunoonya ebifo ebisinga okubaamu abantu abeetaaga amazzi gano.\nKibuule okuwaayo amazzi gano, kiddiridde omuwendo gw'abantu abakozesa amazzi amacaafu e Mukono okweyongera era nga kino kyavudde ku meeya Kagimu okuwanjagira minisita abayambe ku kizibu ky'amazzi oluvannyuma lw'okunoonyereza okulaga nti mu Mukono balina ebifo bibiri byokka abantu gye baggya amazzi amayonjo ng' ebisigadde, amazzi galimu obuwuka okuva mu payipu ezikulukusa kazambi. wansi mu ttaka, n'akulukutira mu kibuga.\nBino byabadde ku kitebe kya munisipaali y'e Mukono Kibuule gy'abadde ayitiddwa ng'omugenyi omukulu ku mukolo ogw'okukwasa ekibuga kino emmotoka eyoola kasasiro eyaguliddwa minisitule y'ebyemirimu, eyawemmense obukadde 530. "Nsazeewo mbawe taapu z'olukale zeetooloole mu kibuga okusobozesa abantu okufuna amazzi amayonjo tukendeeze ne ku muwendo gw'abantu ababadde bafuna obulwadde nga bwekuusa ku mazzi amacaafu." Kibuule bwe yagambye.\nYalangiridde nga bwe wagenda okuteekebwawo kkooti ezigenda okukangavvulanga abo abayitirizza okwonoona obutonde bw'ensi okuli abazimba mu ntobazzi, n'abatema\nBino byabadde ku kitebe kya munisipaali y'e Mukono Kibuule gy'abadde ayitiddwa ng'omugenyi omukulu ku mukolo ogw'okukwasa ekibuga kino emmotoka eyoola kasasiro eyaguliddwa minisitule y'ebyemirimu, eyawemmense obukadde 530.\n"Nsazeewo mbawe taapu z'olukale zeetooloole mu kibuga okusobozesa abantu okufuna amazzi amayonjo tukendeeze ne ku muwendo gw'abantu ababadde bafuna obulwadde nga bwekuusa ku mazzi amacaafu." Kibuule bwe yagambye.\nYalangiridde nga bwe wagenda okuteekebwawo kkooti ezigenda okukangavvulanga abo abayitirizza okwonoona obutonde bw'ensi okuli abazimba mu ntobazzi, n'abatemaemiti.\nMeeya w'ekibuga kino, George Fred Kagimu yagambye nti, bagenda kufuba okulaba nga bongera omutindo ku kasasiro akungaanyizibwa mu kibuga Mukono, nga baakumweyambisa okumukolamu ebigimusa ebigenda okuyamba abalimi, n'okumukolamu amanda agafumba n'ekigendererwa eky'okukendeeza ku bantu abatema emiti.\n"Tubadde nga tukaluubiriziwa okukuηηaanya kasasiro olw'emmotoka enkadde wabula kati tugenda kukuηηaanya awera ate tulabe nga tumufunamu ensimbi zituyambeko mu kutuukiriza emirimu gya munisipaali."Kagimu bwe yagambye\nSsemaka akebezza abaana awaka n'azuula nga 3 ku bbo ssi babe!\nPoliisi etangaazizza ku musirikale waayo agambibwa okubuzibwawo


Ababaka belwanyeko ku by’okukabasanya abayambi baabwe, Batukema nga bambadde bubi – Watchdog Uganda\nAbabaka belwanyeko ku by’okukabasanya abayambi baabwe, Batukema nga bambadde bubi\nAbayambi ba babaka nga bakwasa Sipiika Rebecca Kadaga ebimuli okumukulisaayo mu bulwadde obwamuluma gye buvuddeko\nABABAKA ba Palimenti bavuddeyo ne beelwanako nga byayogeddwa abayambi baabwe bwe baabadde basisinkanye Omukubiriza w’olukiiko lwe Ggwanga olukulu Rebecca Kadaga nti bakama baabwe babakaka omukwano nga bwe bagaana basalawo kubagoba nga tebasasuddwa.\nBano ababadde bagenze okukulisaayo Kadaga mu bulwadde obwamutulugunya gye buvuddeko baategezezza nti bakama baabwe basusse okubatulugunya, nga n’olumu babakaka omukwano mu zi Offiisi zaabwe nga bwe babagaana basalawo kubagoba nga n’okusasula tebasasudde.\nBaagambye nti ababaka babasasula obusente butono nga kwotadde n’okubalwisaawo ebbanga eddene nga tebasasuddwa kye baagambye nti kino olumu kiva ku kukuba nti, baba baagala basooke bafuuke bakyala baabwe, songa ekyabaleeta ku Palimenti kukola sso ssi kufumbirwa babaka.\n“Maama Kadaga naawe oli mukazi tuyambe ku basajja bano basusse okututulugunya kyokka abamu tuli na bafumbo ate nga nabo bakimanyi, kale tusaba otuyambe batuleke tukole emirimu era batusasulenga ensimbi zaffe mu budde kubanga naffe tulina ebyetaago eby’enjawulo” Bwe bategezezza.\nMu kwanukula Omubaka we Bunyole West James Waluswaka yagambye nti abawala bano nabo olumu baletera ababaka obuzibu kubanga bayitirira okwambala obubi nga balinga abajja ku Palimenti okufuna abasajja, kyokka nagamba nti eky’okubatulugunya nga okubakaka omukwano takiwagira era nabasaba boogere abo abakikola babonerezebwe.\nYe omubaka we Kalungu West Joseph Sewungu Gonzaga yagambye nti yeewunya babaka banne abalina abayambi abangi mu zi offisi zaabwe, kye yagambye nti tamanyi butya bwe babasasula, nga n’olumu abayambi abo bagenda mu maaso ne basabiriza ababaka abalala ensimbi abatabawanga ku mirimu.\n“Neewunya babaka banange, baagenda ne basomboola abawala okuva eyo ewabwe naye nze mu kulaba okwange baaleeta bakazi baabwe nga beefudde abayambi mu zi offiisi, bwe baba tebasobola kubasasula babagobe okusinga okutwononera amanya gaffe nga ababaka” Sewungu bwe yagambye.\nMu Ggwanga Uganda abakozi bangi batulugunyizibwa wakati mu kukola emirimu gyabwe naye nga kati kisusse nnyo mu zi offiisi za Gavumenti.\nOkubakaka omukwano kigenze wala, obutabasaula, okulwisaawo emisaala gyabwe mu bugenderevu, okubavuna n’abamu okubakuba.\nMuseveni picks Airforce Commander as new SFC boss\nLwaki mutugaana okukuba enkungaana ate nga Pulezidenti ye temumufaako?? Aba People Power


Bukedde Online - Mmengo yeewozezzaako ku by'enguzi okuva ewa Museveni\nEbiri mu katambi ka Paasita Ssennyonga ebisaanudde abasumba\nMmengo yeewozezzaako ku by'enguzi okuva ewa Museveni\nPaasita Yiga Mbizzaayo ayimbuddwa\nAkulira bannakibiina kya NRM ebweru w'eggw...\nMMENGO erabudde abavubuka okukozesa obulungi omutimbagano mu kiseera kino kubanga okugukozesa obubi kyakubasuula mu mitawaana okuli n’okusibibwa amateeka g’eggwanga.\nOkuwabula kuno kwakoleddwa Minisita w'amawulire era omwogezi w'Obwakabaka Noah Kiyimba bweyabadde ayogera ku ky'okusibwa kw'omuvubuka Munnamateeka Jonathan Mwesigwa eyakwatibwa poliisi ku lwokuna lwa wiiki ewedde.\nOkukwatibwa kwa Mwesigwa kwaddirira ekiwandiiko kyeyawandiika nga April 18,2020 nga kiriko omutwe ogugamba nti ‘MMENGO CHOSE CARS OVER ‘FEDERO' TO FIGHT COVID-19 ekivvunulwa nti Mmengo yalondawo kutwala mmotoka mu kifo kya federo mu lutalo lw'okulwanyisa Cocid-19.\n"Ekiwandiiko kino poliisi evunanyizibwa ku nkozesa ya kompyuta n'omutimbagano bweyakiraba kwe kusalawo okunoonya omukulu ono,ayongere okugiwa obukakafu ku byeyawandiikako era si ffe abagambye akwatibwe," Kiyimba bweyanyonyodde.\nMu bimu Mwesigwa byeyawandiikako kuliko okutegeeza ng'ensisinkano Kabaka Mutebi II mweyakyaliza Pulezidenti wa Uganda,Yoweri Museveni mu Lubiri e Banda nga February 5,2019 nga bweyawa Obwakabaka ekyojjamumiro ky'emmotoka kkumi n'emu nga ku zino munaana za kika kya Toyota Land Cruiser ate endala ssatu zaali za kika kya Toyota TX Prados nti kyokka zino tezayanjulwa ng'emu ku ddiiru ezakutulwa kwoolwo.\n"Mmego esaanye ejjukire nti Buganda erina federo esobola bulungi okwegulira emmotoka ez'omulembe nga Rolls Royce,Mercedes Benz,Bentley n'endala okusinga zino zeyafunye. Federo yandibadde etuyamba (nga Buganda) okulwanyisa obulwadde buno obwa ssenyiga omukambwe.\nEbirala ebyaava mu nsisinkano eno kwekukendeeza Kabineti ya Kabaka n'esigalamu abo abeekiriranya bokka era singa obukulembeze obuli e Mmengo mu kiseera kino buswaala bwandibadde bwalekulira olw'engeri gyebuleseemu abantu baabwo okufugibwa obumbula abakulembeze ba Uganda,"ebimu ku bigambo bya Mwesigwa bwebisoma.\nWabula Kiyimba yagambye nti okukwatibwa kwa Mwesigwa kwabakoze bulungi ayongere okutangaaza ensi byayogera ku nguzi era na ddi Obwakabaka lwebwaali buvudde ku ky'okulwanirira enfuga ya Federo.\n"Naffe tulinze poliisi byanagibulira kubanga Kabaka taweebwa nguzi. Eggwanika lyeryagula emmotoka za Baminisita ate tebuvanga ku kyakulwanirira nfuga ya federo mu Uganda nga munnaffe oyo bweyalaze," Kiyimba bweyatangazizza.\nSsabawolereza wa Buganda, Christopher Bwanika yategezezza Bukedde nti ekiwandiiko kya Mwesigwa bwekimala okufuluma ku ‘Facebook' nga April 22,2020 yatuukirirwa abantu ab'enjawulo wamu ne Poliisi ebuliriza ku buzzi bw'emisango gy'emitimbagano nti oba ddala kituufu emmotoka zebavulumula,kyojjamumiro okuva ewa Pulezidenti Museveni.\n"Nabategeeza nti ago amawulire makyaamu era nze sikiwulirangako oba okukimanyaako kuba emmotoka yange ngisasulira mu bitundu buli mwezi. Ate Obwakabaka tebuvanga ku kubanja nfuga ya federo. Obukulembeze bw'Obwakabaka tebulya nguzi era tebuweebwangako nguzi,"Bwanika bweyategezeeza.\nBwetyo poliisi yanoonya Mwesigwa era naggulwako omusango ku nnamba 375/2020 ku kitebe kya CID e Kibuli.\nMwesigwa mutabani w'Omulabirizi wa West Buganda,Henry Katumba Tamale era yaliko omuyambi w'Omuwabuzi mu Lubiri,Apollo Nelson Makubuya bweyali akyaali minisita e Mmengo.\nAbasawo bâ€™ekinnansi e Kayunga beesomye\nAb'amagombolola musasule obusuulu bw'ebizimbe - Mayiga\nAbâ€™e Bbaale SS baloopye abasomesa\nOkufa kwa Yiga kusajjudde e...\nAKATAMBI Pasita Ssenyonga ke yakutte nga Yiga tannafa kongedde okusiikuula abasumba ne beetemamu ng’abamu boogerera...


Bukedde Online - Lukwago ayanjudde by'akoze n'alaga ne ttiimu kabiriiti egenda okufufuggaza abamwesimbyemu\nLukwago ayanjudde by'akoze n'alaga ne ttiimu kabiriiti egenda okufufuggaza abamwesimbyemu\nAsse mukazi we gw'alumirizza obwenzi: Omul...\nLoodi mmeeya erias lukwago atongozza ekitabo ekirimu byakoze naalaga ne tiimu gyayise kabiriiti nti egenda kufufuggaza bonna abaagala okwepima mu ntebe ye ey'omuloodi ate ngakyagituddemu.\nAgambye nti ye y'engabo ya Bannakampala era kw'olabira engabo y'omulwaayi nnamige asinga eba ejjudde ebinuubule . N'agamba nti bamulwanyisizza ebbanga ave ku nsonga z'abantu naddala abanaku abakolera mu butale, aba bodaboda, abattakisi mu ppaaka , amasomero , ebisaawe ng'abagagga baagala okubitwala naye alemeddeko era eno y'ensonga enkulu abaagala entebe ye gye bamulanga naye tebamusobola.\nAkoze omukolo munene mu makaage agasangibwa mu Bulwa zooni e Lubaga kw'atongolezza ekitabo ekirimu by'akoledde Bannakampala okuva mu 2016 okutuusa kati n'okwanjula by'asuubira okwongera okukola ng'azziddwa mu ntebe.\nAyise abakulembeze be yayise kabiriiti abatawangulwa mu kalulu.\nYagambye nti alina ekifaananyi ekinene ky'ayagala Kampala ng'ekibuga ky'eggwanga ekikulu bw'ayagala kirabike era agenda kukola nnyo okulaba nti afuuka engabo ya Bannakampala erwanyisa okunyigirizibwa n'okutulugunya bamufuna mpola.\nEngabo erwanyisa obulyi bw'enguzi n'okubba ebintu bya gavumenti, engabo ekuuma ettaka lya gavumenti ne bannannyini obutatwalibwa kibinja kya bamafia.\nAyagala okuba engabo etangira ebikolwa by'okusengula abantu mu bukyamu, engabo ekomya obukulembeze obutatambulira ku mateeka n'ebikolwa byonna ebyokunyigiriza.\nAyanjudde by'akoze omuli okunyweza enfuga etambulira ku mateeka mu Kampala okwawuka ku bammeeya abaaliko n'alaga nti mu myaka ena akoleddemu amateeka 14 okuli erifuga obutale, erikuuma abaana mu maka n'okukomya okunyigirizibwa , erifuga obuyonjo n'okunnyikiza enkola ya buli maka okuba ne kabuyonjo ey'omulembe.\nAlaze etteeka erifuga endabirira y'ekibuga naddala okusimba omuddo n'okukirabisa obulungi. Akoze etteeka erifuga ttakisi mu Kampala.\nAkoze amateeka agalung'amya enkola y'abaserikale ba KCCA abakwasisa amateeka okulaba nga bakomya okutulugunya. Yalaze nti akoze etTeeka eriyamba abakolera ku nguudo n'okubalung'amya mu nkola yaabwe.\nAgambye nti tewabadde tteeka lirung'amya nkozesa ya kamera za ku nguudo mu kibuga ssaako okulangira ku bipande ku nguudo. Ssaako okuyamba abaliko obulemu mu Kampala. Ayanjudde amateeka ku bodaboda n'emmotoka ennene ezikolera mu kibuga.\nLukwago agambye nti ataddewo enkola y'okusengeka emirimu egikolebwa mu kibuga. Muno mulimu okussa amataala ku nguudo, okukola emyala egitambuza amazzi nga gya buwangaazi, okulaba ng'obutonde bwensi bukuumibwa mu mateeka.\nAlaze nti bakoze enteekateeka eyenjawulo ku masomero ga gavumenti nga bulimu okugakuuma n'okukomya abaali bagagabana ng'ebisaawe babitwala.\nLoodi Meeya ategeezezza nti agulubye n'ababbi ba ssente za gavumenti era kati KCCA etambulira ku mateeka agafuga ennyingiza n'ensaasaanya.\nMu kitabo ataddemu nti ababadde babba ebintu bya gavumenti naddala ssente z'enguudo bonna abaanise era baggya kuzisesema.


Bukedde Online - Eyabadde atambuza enjaga mu lubuto poliisi emukutte ng'agifuluma\nNnamwandu wa Mugisha owa FDC eyattiddwa ab...\nOmuserikale ng’atwala omukazi Rodriguez (ku kkono) mu kaduukulu k’oku poliisi y’oku kisaawe e Ntebe.\nPOLIISI ekutte omukazi enzaalwa y’e Venezuela eyamize enjaga n’agezaako okugiyingiza mu ggwanga abeeko abantu b’agitwalira e Kibuli. Rodriguez Fagundezi Albelys Doralys 24, eyakwatiddwa ku kisaawe ky’ennyonyi e Ntebe n’enjaga gye yabadde amize ebalirirwamu obukadde 486.\nOmwogezi wa poliisi mu Kampala n’emiriraano, Luke Owoyesigyire yagambye nti Rodriguez yasimbula okuva mu kibuga Sau Paulo ekya Brazil ng’alinnye ennyonyi ya Ethiopian Airlines wabula poliisi n’emufunako amawulire nti yandiba n’enjaga gy’akukusa.\nYategeezezza nti abasirikale bwe baamulabye ne bamukwata. Yagambye nti bwe yatuuse ku kisaawe ky’ennyonyi e Nairobi n’afuna ennyonyi endala emuleeta ku e Ntebe nga yatuuseeyo nga June 18, 2018.\nAgamba nti abaserikale bwe baayazizza ensawo ye ng’eraga nti talina njaga kwe kumutwala mu byuma ne bamwekebejja ne basanga ng’enjaga yagimize eri mu lubuto. Yagambye nti abaserikale baamutadde mu kasenge n’atandika okugifuluma nga yafulumizza obutundu bw’enjaga obwabadde buzingiddwa (Pallets) 114 ng’ezitowa gulamuzi 1660 nga kino yakikoledde ennaku 4 okuva nga June 18 okutuuka nga June 21.\nWabula Rodriguez yategeezezza nti yava mu Venezuela okugenda okunoonya emirimu mu Brazil ng’eno gye yasanga omusajja gw’amanyiiko erya Antonio eyamutwala n’amugglira mu kiyumba mu kibuga Sau Paulo n’amulagira okumira enjaga oluvannyuma n’amuwerekera mu kisaawe ky’ennyonyi.\nYagambye nti Antonio yali amusuubizza obukadde 7 ez’okugitambuza agituuse eri omuntu gwe yamugamba nti waakumusisinkana ku Alcom Hotel e Kibuli wabula teyamuwa mannya ge. Owoyesigyire yagambye nti Rodriguez yagguddwako emisango okuli ogw’okukukusa enjaga saako n’okusangibwa n’enjaga egiri ku fayiro CRB 142/2018 ng’akuumirwa ku poliisi y’oku kisaawe e Ntebe.\nSsegawa gw'alonze mu 50 ayogeza abantu ebikankana\nYiino kibooko y'abasajja ekola ku bakyala n'abaana bakiwagi\nObugubi abasajja bwe bayitamu olw'okusiiba awaka


Lwaaki Ekifo Awattirwa Abajulizi Kiyitibwa Namugongo? – Uganda Today\nOmulabirizi Wa West Buganda Diocese Rt.Rev Katumba Tamale Anyonnyola\nChris KatoJune 2, 2022\nOkutandikira ddala ku mulembe gwa Ssekabaka Ssuuna, ensi eno Buganda yatandiika okutuukirirwa abagwiira naddala Abawarabu mumyaaka gyo 1800.\nWano Abaganda bayiiyiizawo n’oluyimba olugamba nti “abatabaazi abedda baali baawufu, nga ne mundu ezibwatuuka zaali teziri muno, zajja ku mulembe gwa Ssuuna mubiro biri…”\nBishop Katumba Tamale Annyonnyola\nWaliwo ensobi gye ndowooza nti ng’enderere okuwabya abantu nti ekifo *ky’Abakristaayo* awattirwa Abajulizi lwaaki kiyitibwa *Nakiyanja!*\nEkituufu kiri nti:\n1. *NAKIYANJA:* Kano ke kagga _(stream)_ akaawula Essaza lye Kyaddondo ku ly’e Kyaggwe _(natural boundary),_ akali oba akasangibwa wammangako w’ekifo _(Ettambiro/Ekiggwa)_ *ky’Abakristaayo* Abajulizi _(Anglicans & Roman Catholics)_ we battirwa nga bookebwa mu kikoomi ky’omuliro!\n2. Ebitundu byonna ebiriraanye emigga oba ennyanja tebiyitibwa mmannya ga migga egyo oba nnyanja ezo; okugeza:\n• *Jinja, Njeru,* oba *Bujagaali* tebiyitibwa *Kiyira* oba *Nile* kubanga biriraanye omugga ogwo!\n• *Entebbe* oba *Ggaba* tebiyitibwa *Nalubaale* oba *Victoria,* kubanga biriraanye ennyanja eyo!\n3. *NAMUGONGO:* Erinnya lino liva ku ngeri y’obukambwe n’okutulugunyizibwa Abajulizi gye baayisibwamu okutuuka awali ettambiro lino; anti baabatuusaawo nga baabawalulira oba baabakuluulira ku *migongo* gyabwe nga amaanyi agatambula g’abaweeddemu dda.\nAbantu abaabalaba oluvanyumako nga bali mu mbeera eno, be baabuuza bannabwe abaaliwo nga Abajulizi baakatuusibwa mu kifo kino nti,\n*”Bano abatakyafaananika batuuse batya wano?”*\nNe baabaddamu nti,\n“Batuuse *na mugongo,* nga baabawalula!”\nEkiseera kinene bwe ky’ayitawo, ekifo kwe ku kiyita *Namugongo!*\nEkifo ky’Abakristu _(Roman Catholics)_ awali Basilica we wattirwa *Omujulizi Kalooli _(Charles)_ Lwanga.*\nOluvanyuma lw’okutambula ebbanga eddene okuva e Munyonyo, ate n’okutulugunyizibwa, Omujulizi ono y’asaba Abambowa _(Abasirikale)_ bamuttire awo; n’abagamba nti,\n*”Nze nkooye munzitire wano; anti ne bwe munaantuusa mu ttambiro ndi wakufa sijja kwegaana Kristo!”*\nAwo omu ku Bambowa kwe kumusogga effumu n’amutta\nKalooli Lwanga ye teyayokebwa muliro!\nN’olwekyo, ekyaalo Omujulizi ono kwe yattirwa tekiyitibwa *Namugongo,* wabula kiyitibwa *Kyaliwajjala* oba *Bulooli* okuva mu linnya lye erya *Kalooli.*\n5. *EBIFO BYOMBI:*\nOlw’obumu _(unity in diversity)_ mu Kristo obwayolesebwa Abajulizi baffe *Abakristaayo* _(Anglicans)_ , *n’Abakristu* _(Roman Catholics)_ nga battirwa wamu ku Kiggwa *ky’Abakristaayo e Namugongo* , ebifo byombi kaakano biyitibwa erinnya lino *NAMUGONGO.*\n*The Rt. Rev. Henry Katumba Tamale,*\nBISHOP OF WEST BUGANDA DIOCESE\nOmukyala Yaliwanga Embuzi\nBank Of Uganda Increases CBR\nUNATU: Teachers Strike Continues\nObubi N’obuzibu Obuli Mukwerowozaako Nti Gwe Osaanidde Ekifo Ekyo\nHajji Bulayimu Muwanga Kibirige Passes On\nUganda’s National Anthem Is Deeply Embedded In The Scriptures\nInternational Human Resource Practitioner Joseph Ajal Narrates Horrific Story Of Losing A Wife Due To Mental Health Problem\n25 Years Conserving For Generations


Bukedde Online - UTODA nâ€™aba takisi bayimirizza akeediimo\nEmmotoka zaayasiddwa endabirwamu\nSawuna eyabise nâ€™eyokya bakasitoma\nAdded 11th July 2011\nâ€œSsente zonna ezitaliiko liisiti aba UTODA ze babadde basolooza ku ba takisi ziyimiriziddwa okumala wiiki ssatu nga gavumenti bwâ€™ezinoonyerezaakoâ€, James MututaÂ avunaanyizibwa ku byâ€™amawulire mu ofiisi yâ€™omumyuka wa Pulezidenti bwe yategeezezza.\nBino byakkaanyiziddwaako mu kafubo\nBino byakkaanyiziddwaako mu kafubo omumyuka wa PulezidentiÂ Edward Kiwanuka Ssekandi ke yeevumbye nâ€™abakulembeze ba UTODA abaakuliddwa Haji Moses Katongole nâ€™abakulembeze bâ€™ekibiina kya Drivers and Conductors Association (DACA)Â abaakuliddwa Mustafa Mayambala.\nAba DACA be baakulidde okwediima kwâ€™aba takisi eggulo ku MmandeÂ nga bawakanya UTODA okubasoloozaako ssente ezâ€™okutikka takisi ze bagamba nti zimenya amateeka kubanga teziriiko lisiiti\nBuli takisi etikka ku buli siteegi, esasula ssente ezigya mu bantu basatu nga zino aba UTODA bayita za â€˜welfareâ€™ kyokka ba dereeva baziwakanya nti teziriiko lisiiti era teziri mu mateeka.\nSsente endala aba DACA ze bawakanya ze zisoloozebwaÂ aba UTODA ku siteegi ku nguudoÂ buli aba takisi lwe balonda abantu era nazo ziyimiriziddwa.\nMu kafubo ka Ssekandi nâ€™aba takisi akaatudde ku ofiisi za Pulezidenti ku kizimbe kya Palamenti, aba UTODA baalagiddwa okusigala nga basolooza ssente eza 20,000/- eza sitiika eza buli mweziÂ Â nâ€™eza lisiiti eza buli lunaku 4,500/-.\nEnsonda mu kafubo kano akaatandise zigamba ntiÂ aba DACA baaloopye aba UTODA ewa Ssekandi ntiÂ ngâ€™oggyeeko okusolooza ssente ezimenya amateeka, batulugunya badereeva abagezaako okubuuza amayitire ga ssente ezo era nti balina ekibinja kyâ€™abavubuka bakamyama abakuba nâ€™okubonyaabonya baddereeva.\nWabula Haji Katongole yannyonnyodde Ssekandi nti ssente za â€˜welfareâ€™ zikola ku mbeera za badereeva ne ba kondakita ba takisi era nti ssente ezo be baazissaawo okukola ku bizibu byabwe engeri gye batasasulwa misaala.


Gula Tether ne Ssente mu Mpeke Ezitali za Kaadi| Paxful\nGula Tether ne Ssente mu Mpeke Ezitali za Kaadi\nPaxful ekifuula kyangu era ekyesigika okugula n`okufuna ssente z`oku mutimbagano. Zuula ekivuganyo ekisinga obulungi wammanga era ogule ssente z`oku mutimbagano ne Ssente mu Mpeke Ezitali za Kaadi leero.\nEbbeeyi ya buli Tether\nEngeri y`Okugula Tether ku Paxful\nPaxful eruubirira okulaba nti obuweereza mu by`ensimbi butuusibwa ku bukadde abatatuuibwako mpeereza ya bbanka nsi yonna. Tukuwa eddembe okuwaanyisa ssente zo mu Tether (USDT) era n`ogikozesa nga bw`olaba kisaanidde; kakube kusasulira bintu oba buweereza, okukuuma ebyobugagga byo obutagwa bbeeyi, okugula ssente za digito oba okutangira okukyukakyuka kw`emiwendo gy`ensimbi z`oku mutimbagano.\nKu katale ka Paxful akawagirwa abantu, osobola okugula Tether butereevu okuva ku bakozesa banno ng`era bwe kiri ku ggwe mu nsi yonna. Temuli bya bbanka, bitongole oba bakayungirizi abalala ababyenyigamu.\nGgulawo akaawunti oba ggulawo eyo gy`olina. Okwewandiisa ku Paxful ofunirako waleti ya bwereere mw`oyinza okutereka USDT yo.\nLondako enkola y`okusasula, teekamu omuwendo gw`oyagala okufulumya mu kika kya ssente ky`oyagala, olwo olyoke onyigeNoonya Ebivuganyo.\nYita mu buli kivuganyo wekebejje obukalu n`obukwakkulizo bwabyo. Weetegereze nnyo emiwendo egyagerekeddwa abatunzi, ate era n`obumanyifu mu busuubuzi n`okuddibwamu osobole okugeraageranya obwesimbu bwabwe.\nBw`osanga ekivuganyo ekigya obulungi mu byoyagala, kakasa omuwendo gw`olina okusasula era otandike obusuubuzi. Kino kijja kutandikawo emboozi eya buliwo mw`oyinza okwogerezeganya n`omutunzi mu kiseera kyennyini.\nNg`obusuubuzi bugenda mu maaso, omutunzi ajja kukuwa ebirala ku butya bw`oneyongerayo. Goberera ebiragiro bye n`obwegendereza era okakase obugulanyi bw`oba omaze okusasula.\nNg`omutunzi amaze okukakasa obusasuzi, ajja kukuweereza USDT yo eterekeddwa obulungi mu nsibo, butereevu mu waleti yo eya Tether eri mu Paxful.\nNg`oggusizza obusuubuzi, osobola okufulumya Tether yo esigaddewo ku kintu ekirala kyonna ky`oyagala, oba okugisindika mu waleti endala.\nNg`okozesa enkola z`okusasula ezisoba mu 300 omuli ssente mu mpeke, okuyisa mu bbanka ne kaadi z`ekirabo, okugula USDT tekibangako kyangu nga kati. Tolaba nkola yo gy`oyagala kusasuza? Tutegeezeeko era tujja kugezaako okugigatta ku kibanja kyaffe. Okumanya ebisingawo, kebera Awafunirwa Obuyambioba wuliziganya n`abayambi baffe.


Bukedde Online - Kadaga ayogedde: "Ndi bulungi era nkomawo"\nKadaga ayogedde: "Ndi bulungi era nkomawo"\nPoliisi esanze akaseera akazibu okutaasa abadde abba essimu\nAbadiventi beebazizza Kabaka okulwanyisa s...\nSIPIIKA wa Palamenti Rebecca Alitwala Kadaga asinzidde ku kitanda mu ddwaaliro lya Aga Khan e Nairobi mu Kenya n’aweereza Bannayuganda obubaka obuwa essuubi nti kati embeera ye yeeyongedde okulongooka, essaawa yonna akomawo addemu okukakkalabya emirimu.\nMu bubaka obw'eddoboozi lye, Kadaga yakakasizza Bannayuganda nti ssi muyi era tali mu Spain nga bwe byogerwa wabula akyaliyo mu ddwaaliro lya Aga Khan e Kenya n'asiima abasawo ab'omu Uganda ne Kenya okutaasa obulamu bwe.\nBuno bwe bubaka bwa Kadaga mu bujjuvu: "Bannayuganda bannange mbalamuzizza.\nNga mwenna bwe mumanyi, nnalwalamu nga March 21, 2019 bwe nnali nkomawo mu ggwanga okuva ebweru ku mirimu emitongole gye naliko ku lwa Palamenti n'eggwanga.\nNnaliko mu ddwaaliro lya Nakasero Hospital n'oluvannyuma ne bannyongerayo mu Aga Khan Hospital mu kibuga Nairobi.\nNdi musanyufu okubategeeza nti ku lw'ekisa kya Mukama Katonda n'obukugu bw'abasawo b'omu Uganda ne Kenya, kati ndi bulungi ddala.\nNjagala okutwala omukisa guno okwebaza bannansi bannange n'abantu ba Katonda bonna ab'ekisa okwetooloola ensi yonna ababadde bansabira okussuuka n'okusingira ddala mu bonna, Pulezidenti Yoweri Kaguta Museveni afuddeyo ennyo naddala okuwaayo obudde n'annalambulako mu ddwaaliro e Nakasero ne Aga Khan e Nairobi.\nNtuusa n'okusiima kwange eri Mukyala Janet Museveni; Kyabazinga wa Busoga William Gabula Nadiope, Kabaka wa Buganda Ronald Muwenda Mutebi II ne Nabagereka Sylvia Nagginda.\nNjagala era n'okusiima Bannaddiini ab'enzikiriza zonna, ababaka ba Palamenti, abakungu ba gavumenti ne Bannayuganda mwenna olw'okufaayo ku bulamu bwange.\nEkisembayo, waliwo ebyogerwa naddala mu mawulire n'emikutu egyempuliziganya ku bulamu bwange nti ndi Spain era ndi muyi, naye ebyo byonna ssi bituufu.\nNgajala okukakasa eggwanga nti kyali mu ddwaaliro lya Aga Khan Hospital era nsuubira okusiibulwa amangu ddala.\nNneesunga okuddamu okubeera obulungi ddala nziremu okuweereza Bannayuganda." SIPIIKA REBECCA KADAGA\nYeewuunya aba DP abazze mu kulwana\nLukwago ne Nambooze lwaki basera Mao eyaakakwata enkassi ya DP?


Life Story: Teyejjusa Kye Yasalawo | Ogw’Okusoma\nBISOME MU Albanian Amharic Armenian Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa Chinese (Simplified) Chinese (Traditional) Chitonga (Malawi) Chitumbuka Chuvash Croatian Czech Danish Dutch Efik English Estonian Fijian Finnish French Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Japanese Kannada Kazakh Kikamba Kikuyu Kinyarwanda Kirghiz Kiribati Kirundi Korean Latvian Lithuanian Luganda Luo Luswayiri Luwalabu Macedonian Malagasy Malay Malayalam Marathi Maya Mongolian Nepali Norwegian Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Romanian Russian Samoan Sango Serbian Serbian (Roman) Seychelles Creole Shona Sinhala Slovak Slovenian Solomon Islands Pidgin Spanish Sranantongo Swedish Tagalog Tajiki Tamil Tatar Telugu Thai Tigrinya Tiv Tok Pisin Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Waray-Waray Wolaita Yoruba Zapotec (Isthmus)\nByayogerwa Ilve Apanyuk\nMU KISEERA ekyasembayo eky’obulamu bwe, jjajja wange, Nikolai Dubovinsky, yawandiika ebintu bye yayitamu ng’aweereza Yakuwa, ebisanyusa n’ebitasanyusa, nga bingi ku byo yabiyitamu mu kiseera omulimu gw’Abajulirwa ba Yakuwa bwe gwali guwereddwa mu Ukraine, nga Ukraine ekyafugibwa Soviet Union. Wadde nga jjajja yayolekagana n’ebizibu eby’amaanyi, yasigala nga mwesigwa, era yabeeranga musanyufu bulijjo. Yateranga okugamba nti ayagala nnyo abavubuka bawulire ku bintu bye yayitamu. N’olwekyo, nnandyagadde okubabuulirako ebimu ku byo. Jjajja Nikolai yazalibwa mu 1926 ku kyalo ekiyitibwa Podvirivka ekisangibwa mu Chernivtsi Oblast, Ukraine. Amaka ge yazaalibwamu gaali maavu era baali balimi.\nNIKOLAI ATUBUULIRA ENGERI GYE YAZUULAMU AMAZIMA\nJjajja Nikolai atandika bw’ati: “Lwali lumu mu 1941, muganda wange omukulu, Ivan n’aleeta awaka ebitabo, The Harp of God ne The Divine Plan of the Ages, ne magazini za Watchtower awamu n’obutabo obulala. Byonna nnabisoma era ne nneewuunya nnyo okukimanya nti Omulyolyomi ye nsibuko y’ebizibu byonna ebiri mu nsi, so si Katonda. Ng’oggyeeko okusoma ebitabo ebyo, nnasoma n’ebitabo by’omu Bayibuli eby’Enjiri, ne nkitegeera nti nnali nzudde amazima. Nnayagalanga nnyo okubuulirako abalala ku bisuubizo bya Katonda. Ebitabo ebyo bye nnasoma byannyamba okutegeera amazima era ne mpulira nga njagala okuweereza Yakuwa.\n“Nnakimanya nti nnali wa kuyigganyizibwa olw’enzikiriza yange. Kyali kiseera kya lutalo era saali mwetegefu kutta muntu yenna. Okusobola okweteekerateekera ebigezo bye nnandyolekaganye nabyo, nnakwata bukusu ezimu ku nnyiriri z’omu Bayibuli, gamba nga, Matayo 10:28 ne 26:52. Nnamalirira mu mutima gwange okusigala nga ndi mwesigwa eri Yakuwa ne bwe kyandibadde nga kiyinza okunviirako okufa!\n“Bwe nnaweza emyaka 18 mu 1944, nnayitibwa okugenda okuweereza mu magye. Mu kifo we baatukuŋŋaanyiza nnasangawo n’ab’oluganda abalala abaali bawezezza emyaka egy’okuyingizibwa mu magye, era ogwo gwe mulundi gwe nnasooka okubeerako awamu ne bakkiriza bannange. Twategeeza ab’obuyinza nti twali tetujja kwenyigira mu lutalo. Baasunguwala nnyo ne batutiisatiisa okutussa enjala, okutusimisa enkonko, oba okutukuba amasasi. Twabaddamu n’obuvumu nti, ‘Tuli mu mikono gyammwe. Naye ka kibe ki kye musalawo okutukola, tetujja kumenya tteeka lya Katonda erigamba nti: “Tottanga.”’—Kuv. 20:13.\n“Nze n’ab’oluganda abalala babiri twasindikibwa mu Belarus okukola mu nnimiro n’okuddaabiriza amayumba. Nkyajjukira ebintu eby’entiisa bye nnalaba mu kibuga Minsk mu kiseera ky’olutalo. Buli we nnatunulanga nnalabanga mirambo, emitulumbi gy’embalaasi egyali gigaŋŋalamye mu nkonko, n’emiti egyokeddwa egyali ku mabbali g’enguudo. Nnalaba ebigaali n’eby’okulwanyisa ebyali bisuuliddwa, era nnalaba n’ennyonyi eyali ekubiddwa. Nnalabira ddala ebintu ebibi ebiva mu kumenya amateeka ga Katonda.\n“Olutalo lwaggwa mu 1945, naye twaweebwa ekibonerezo kya kusibibwa emyaka kkumi olw’okugaana okulwana. Emyaka esatu egyasooka tetwakuŋŋaanako wamu na ba luganda era tetwafunayo kitabo kyonna oba tulakiti okutuyamba mu by’omwoyo. Waliwo bannyinaffe be twawuliziganyaako nabo nga tubawandiikira amabaluwa, naye oluvannyuma nabo baakwatibwa ne basindikibwa mu nkambi y’abasibe bamaleyo emyaka 25.\n“Oluvannyuma twateebwa mu 1950 ng’emyaka egyatusalirwa teginnaggwaako. Bwe nnali nga nkyali mu kkomera, maama wange ne mwannyinaze Maria baafuka Bajulirwa ba Yakuwa. Baganda bange abakulu baali tebannafuuka Bajulirwa ba Yakuwa, naye baali bayiga Bayibuli. Olw’okuba nneeyongera okubuulira, ab’obuyinza baayagala okuddamu okunsiba. Oluvannyuma ab’oluganda abaali balabirira omulimu gw’okubuulira bansaba okuyambako mu mulimu gw’okukuba ebitabo ogwali gukolebwa mu nkukutu. Mu kiseera ekyo, nnalina emyaka 24.”\nOKUKOPPOLOLA EBITABO BYAFFE\n“Ab’oluganda baateranga okugamba nti: ‘Bwe banaatugaana okukola omulimu gwaffe mu lujjudde, tujja kugukolera mu nkukutu.’ (Nge. 28:28) Ebiseera ebisinga omulimu gw’okukuppolola ebitabo byaffe twagukoleranga wansi mu mpuku. Ekifo kye nnasooka okukoleramu kyali wansi mu mpuku eyali esimiddwa mu nnyumba ya mukulu wange Dmitry. Oluusi nnamalanga wiiki bbiri nga sifulumye mu mpuku eyo. Ettaala gye nnakozesanga bwe yazikiranga olw’empuku obutaabaamu mpewo emala, nnagalamiranga wansi ne nnindako empewo emala esooke eyingire.\nEkifaananyi ky’empuku Nikolai gye yakolerangamu eyali wansi w’ennyumba\n“Lumu ow’oluganda gwe nnali nkola naye yambuuza nti, ‘Nikolai, wabatizibwa?’ Wadde nga nnali mmaze emyaka 11 nga mpeereza Yakuwa, nnali sibatizibwanga. Ow’oluganda oyo yakubaganya nange ebirowoozo ku nsonga eyo, era ekiro ekyo nnabatizibwa mu nnyanja nga nnina emyaka 26. Nga wayise emyaka esatu, nnalondebwa okuba omu ku abo abaweereza ku Kakiiko k’Ensi. Mu kiseera ekyo, ab’oluganda abaali batasibiddwa baalondebwa okudda mu bigere by’abo abaali basibiddwa, bwe gutyo omulimu gw’okubuulira ne gugenda mu maaso.”\nEBIZIBU BYE TWAYITAMU NGA TUKOLERA MU MPUKU\n“Embeera gye twayitamu nga tukoppololera ebitabo byaffe mu mpuku yali nzibu nnyo n’okusinga gye twalimu nga tuli mu kkomera. Okusobola okwewala okulabibwa bambega ba KGB, nnamala emyaka musanvu nga sigenda mu nkuŋŋaana, era nnalina okwerabirira mu by’omwoyo. Ab’ewaffe nnabalabangako lwa lumu nga ŋŋenze okubakyalira. Embeera gye nnalimu baali bagitegeera, era banzizaangamu nnyo amaanyi. Okweraliikirira olutatadde n’okubeera ku bunkenke buli kiseera byammalamu amaanyi. Twalina okuba obulindaala buli kiseera. Ng’ekyokulabirako, lumu akawungeezi, abapoliisi babiri bajja we nnali mbeera. Nnayita mu ddirisa ne ngwa ebweru ne nzirukira mu kibira. Olwava bwe nti mu kibira, ne mpulira ebintu ebiwuuma. Bwe nnawulira amasasi agavuga ne ntegeera nti okuwuuma okwo gaali masasi agaali gampiseeko. Omu ku baali bangoba yeebagala embalaasi n’atandika okusasira amasasi gye nnali, okutuusa amasasi lwe gaamuggwaako. Essasi erimu lyankwasa omukono. Oluvannyuma lw’okungobera mayiro ssatu, nnaddukira mu kibira ne nneekweka. Oluvannyuma bwe nnali mpozesebwa, baŋŋamba nti amasasi ge baasasira nga bagezaako okunkuba gaali 32!\n“Olw’okuba nnali mmaze ekiseera kiwanvu nga nkolera mu mpuku, nnayeruka nnyo. Omuntu yali asobola okutegeererawo kye nnali nkola. Nnafuba okulaba nga mmala ebiseera bingi nga nneeyanise mu kasana. Ekiseera kye nnamala mu mpuku kyakosa n’obulamu bwange. Lumu nnalemererwa okuba mu lukuŋŋaana lwe nnali nteekeddwa okubaamu olw’okuba nnali nvaamu omusaayi mu nnyindo ne mu kamwa.”\nNga ndi mu nkambi y’abasibe mu Mordvinia, mu 1963\n“Nga 26 Jjanwali, 1957, nnakwatibwa. Oluvannyuma lw’emyezi mukaaga, kooti ya Ukraine ey’oku ntikko yansalira ekibonerezo kya kukubibwa masasi. Naye olw’okuba ekibonerezo ky’okuttibwa kyali kyawerebwa mu Ukraine, nnaweebwa ekibonerezo kya kumala emyaka 25 mu kkomera. Nze n’ab’oluganda abalala musanvu twasindikibwa mu nkambi z’abasibe, mu Mordvinia, awaali Abajulirwa ba Yakuwa nga 500. Twakuŋŋaananga mu nkukutu nga tuli mu bubinja obutono ne tusoma Omunaala gw’Omukuumi. Lumu omu ku basirikale abaali batukuuma bwe yamala okusoma magazini zaffe ezaali zikwatiddwa yagamba nti: ‘Bwe muneeyongera okuzisoma, tewali kijja kubawangula!’ Emirimu gye twalinanga okukola buli lunaku twagikoleranga ddala bulungi, era emirundi mingi twakolanga egisinga ku egyo gye baabanga batuwadde. Wadde kyali kityo, eyali akulira enkambi mwe twali yatugamba nti: ‘Emirimu gye mukola wano tegitugasa. Ffe kye twagala kwe kutuwagira.’”\n“Emirimu gye twalinanga okukola buli lunaku twagikoleranga ddala bulungi, era emirundi mingi twakolanga egisinga ku egyo gye baabanga batuwadde”\nYASIGALA NGA MWESIGWA OKUTUUKIRA DDALA OKUFA\nJjajja Nikolai bwe yateebwa mu 1967, yayambako mu kutandikawo ebibiina mu Estonia ne mu kibuga St. Petersburg, ekiri mu Russia. Mu 1991, ekibonerezo kooti kye yamusalira mu 1957 kyasazibwamu olw’okuba tewaaliwo bujulizi bulaga nti yazza emisango egyali gimuvunaanibwa. Mu kiseera ekyo, Abajulirwa ba Yakuwa bangi abaali batulugunyiziddwa ennyo ab’obuyinza baggibwako emisango egyali gyabateekebwako. Mu 1996, Nikolai yasengukira mu kibuga Velikiye Luki ekiri mu Pskov Oblast, ekiri mayiro nga 300 okuva mu St. Petersburg. Yagula ennyumba, era mu 2003 Ekizimbe ky’Obwakabaka kyazimbibwa ku poloti ye. Leero ebibiina bibiri bikuŋŋaanira mu kizimbe ekyo.\nNze n’omwami wange tuweereza ku ofiisi y’ettabi ey’Abajulirwa ba Yakuwa mu Russia. Mu mwezi gwa Maaki mu mwaka 2011, ng’ebula emyezi mitono afe, jjajja Nikolai yatukyalira omulundi ogwasembayo. Twakwatibwako nnyo bwe yatugamba nti: “Okusinziira nga bwe ndaba ebintu, olunaku olw’omusanvu olw’okwetooloola ekibuga Yeriko lwatandika.” (Yos. 6:15) Mu kiseera ekyo yalina emyaka 85. Wadde nga yayolekagana n’ebizibu eby’amaanyi mu bulamu bwe, yagamba nti: “Ndi musanyufu nnyo nti bwe nnali omuto nnasalawo okuweereza Yakuwa! Kye nnasalawo sikyejjusa.”


Bukedde Online - Boogedde ebifo gye batunda pikipiki ze babbye\nAba Flying Squad bakutte omulala ku by’okubba...\nAkabinja ka Young Mulo kabadde kaakatta aba...\nOmwogezi wa Poliisi mu ggwanga, Fred Enanga yagambye nti Mulo ne banne baabagambye nti pikipiki ze babadde babba babadde bazitunda e Katwe okuliraana Muganzirwazza nti waliwo omugagga waabwe omu abadde abayimirizzaawo ennyo.\nEnanga ( ku kkono) ne Owoyesigyire mu lukung’aana lwa bannamawulire.\nOmugagga ono aba bodaboda baludde nga bamwemulugunyaako nga bagamba nti y’ali emabega w’ebibinja ebibba pikipiki n’okutta bannyini zo. Nti abavubuka bano ne bwe babeera nga tebamutwalidde pikipiki kyokka nga tebalina ssente, azibawa ne beebala lwe baba bamuleetedde pikipiki enzibe.\nNti omugagga oyo abadde abayamba ne mu kubayimbula nga bakwatiddwa naddala nga babasibidde ku poliisi eziriraanyeewo era aba bodaboda baludde nga beemulugunya ku poliisi y’e Katwe n’eya Old Kampala ku nkolagana yaabwe n’omugagga oyo.\nPikipiki endala nti babadde baziguza abagagga babiri ab’enjawulo, ng’omu ali Nyanama ate omulala ali Mutundwe.\nPikipiki oluzibawa nga bazitema sipeeya era ezibeera empya nga bazitambuliza mu biwagu mu mmotoka okuzisomosa okutuuka mu Arua anti era eyo omusuubuzi omulala okuva mu DR Congo nga w’aziggya n’azitwala era oluzituusa e Congo nga baddamu nga bazipanga nga bazissaako ennamba z’e Congo nga bazitunda.\nPikipiki ze baba babbye nga nkadde, bazitema sipeeya ne bamutunda.\nMu lulimi lwabwe, okubba pikipiki babadde bakiyita “kusika bitu” era nga mu kwogera n’omugagga nga bamukubidde essimu, asobola okubagamba nti “Leero njagala musikeyo ebitu bisatu” ng’olwo bamanya nti omugagga ekiro ekyo abaagaza pikipiki ssatu! Nabo mu kumukubira essimu nga basobola okumugamba nti, “Muzeeyi, leero tusiseeyo ebitu bibiri” nga bamutegeeza nti babbye pikipiki bbiri!\nEnsonda zaategeezezza nti abavubuka bano baabuulidde poliisi amannya g’abagagga abo abasatu gye babadde batunda pikipiki ne bagigattirako n’amannya g’abantu abalala be babadde bakolagana nabo era poliisi eri mu kukuhhaanya ebikwata ku bantu bano nga tebannaba kubalumba kubaggalira.\nAbavubuka bano baategeezezza poliisi nti, babadde tebabba mu Kampala mwokka wabula babadde bagenda mu bitundu ebirala okuli; Mukono, Mpigi, Wakiso, Mityana era abaserikale mu bitundu bino, bali mu kwekenneenya fayiro balabe emisango gye basobola okugattako.\nEnanga yagambye nti poliisi era yazudde engoye Mulo ze yali ayambadde ku lunaku lwe batta Mulindwa nga zaasangiddwako omusaayi.Yagambye nti mu kunoonyereza okwakakolebwako ebinkumu ebyaggyibwa ku kikoofiira ky’oku mutwe ( Helmet) Mulindwa kye yali ayambadde bikwatagana buterevu n’ebya Mugisha era nga naye takyegaana.\nMugisha baamukwatira Ndeeba mu Nsiike Zooni ku ntandikwa ya wiiki ewedde era yasooka kutegeeza poliisi nti munne Mulo yattibwa ekibinja ky’aba bodaboda abaabalondoola nga baakamala okubba pikipiki e Mityana ne babataayiriza e Makindye.\nAkozesa muganzi we ne babba n'okutta aba bodaboda bamukutte: Gw'atuma omubanona ku siteegi\nAmagye googezza abali ku gw’okutta ow’e Najjeera


Bukedde Online - Loole esse 3 e Jinja\nLoole esse 3 e Jinja\nAfiiridde mu kaabuyonjo\nOmusango gwa Bukenya mu bujuvu\nAbaafudde ye mwana owâ€™omwaka ogumu,Â Paul MwondhaÂ eyabadde nâ€™omusuubuzi wâ€™amatooke, JudithÂ Sanyu nâ€™omuwoozaÂ Adam Mande eyakazibwaako erya Kawalaata. Akabenje kanoÂ kaabaddewoÂ ku ssaawa 11.00 ezâ€™olweggulo, loole Fuso eyabadde eyingira ekibuga Jinja bwe yagaanyi okusiba nâ€™eyingi\nAbaafudde ye mwana owâ€™omwaka ogumu,Â Paul MwondhaÂ eyabadde nâ€™omusuubuzi wâ€™amatooke, JudithÂ Sanyu nâ€™omuwoozaÂ Adam Mande eyakazibwaako erya Kawalaata. Akabenje kanoÂ kaabaddewoÂ ku ssaawa 11.00 ezâ€™olweggulo, loole Fuso eyabadde eyingira ekibuga Jinja bwe yagaanyi okusiba nâ€™eyingiriraÂ akatale nâ€™egoya abasuubuzi.\nLoole eno yatomeddeÂ loole endala eyabaddeko ebidomola nâ€™obutebe, eyabadde ku mulyango gwa paaka ya bbaasi nâ€™eyingirira akatale nâ€™etta Sanyu nâ€™omwana waÂ Sylvia Ttoola.\nOmulala eyalumiziddwa ye muyizi wa S5 mu Focus SS, Aisha Nakabonge.\nLoole eyatomedde yabadde-mu omujaasi eyanyigiddwa ebyuma kyokka abantu baamuyambye okumuggyamu. Ye ddereeva wa loole yadduse. Abaalumiziddwa baatwaliddwa mu ddwaaliro e Jinja.\nAbadduukirize abamu ate bazze mu kunyaga bintu ngâ€™ebidomola. Akulira Poliisi yâ€™ebid-duka mu Jinja, Dixon Rugundana yalabudde abasuubuzi naddala abakolera wabweru, okukomya okukolera mu nguudo wakati ngâ€™olwa Alidina ne Lady Alice Muloki.\nEbiri mu lipoota ku nfa ya Kasirye Ggwanga\nBakyala ba Mulindwa Muwonge bagaaniddwa okumujjanjaba


Bukedde Online - Asengula abantu e Wakiso bamusibye\nPulezidenti asabye UPDF esigale mu Somalia emyaka emirala 5\nOgwa Ssekikubo ne Nuwagaba ku kujeemera ek...\nOMUGAGGA Laban Akampurira abatuuze gwe balumiriza okubasengula ku bibanja byabwe, akwatiddwa poliisi ku misango gy’okwonoona ebirime by’omu ku batuuze era n’asindikibwa ku limanda mu kkomera e Sentema. Akampurira yasoose kutwalibwa mu kibanja ky’omutuuze Ali Kiwendo e Kyasa mu Wakiso abatuuze we ba\nOMUGAGGA Laban Akampurira abatuuze gwe balumiriza okubasengula ku bibanja byabwe, akwatiddwa poliisi ku misango gy’okwonoona ebirime by’omu ku batuuze era n’asindikibwa ku limanda mu kkomera e Sentema.\nAkampurira yasoose kutwalibwa mu kibanja ky’omutuuze Ali Kiwendo e Kyasa mu Wakiso abatuuze we baasinzidde okumulumiriza okusindikanga abakozi be ab’oku ffaamu ye eriraanye ettaka eririko enkaayana ne basaawa ebitooke bya Kiwendo n’okwonoona ebirime by’abatuuze abalala.\nAbatuuze abasukka mu 150 be baabaddewo era abamu ku bbo okuli Josephine Nalukwago, Edward Ssekandi, Gorrete Nabukenya, Stanley Kasajja Mutabaazi, Prossie Babirye, Maimuna Nassali ne Ssentebe w’ekyalo Benon Kasumba ne balumiriza Akampulira okubatwalako ebibanja byabwe nga tamaze kubaliyirira ate abalala abaalemerawo n’atandika okubasaayira ebirime n’okuyimbula ente ze ne zirya emmere gye babeera basimbye.\nAkampurira yagambye nti ettaka lino yaligula mu 2004 era Kiwendo ne banne tabamanyi ng’abasenze abatuufu era ennimiro eziri ku ttaka lino zize (Akampurira) nti ne lwe baamulumiriza okusaawa ebitooke, yasindika bakozi be okusalira olusuku.\nAkampurira yakwatiddwa ku Ssande n’asuzibwa mu kaduukulu ka poliisi y’e Wakiso era abakungu ba poliisi abaakulembeddwa DPC Francis Manana nga bali wamu ne RDC wa Wakiso Dan Kaguta bwe baamuggye e Kyasa ne bamutwala e Wakiso ku kkooti n’asindikibwa mu kkomera e Sentema ku limanda.\nOmulamuzi Nabafu owa kkooti y’e Wakiso ye yatadde omukono ku mpapula ezaasindise Akampurira ku limanda okutuusa nga March 22, omwaka guno.\nOmusango ogwatwazizza Akampurira mu kkomera gwatwalwayo omutuuze Edward Ssekandi mu 2011 ng’amulumiriza okusanyaawo olusuku olwali luwezaako yiika 6, emmwaanyi, yiika 2 ez’ebikajjo n’ebirime ebirala era ne guyingizibwa mu fayiro ya poliisi e Wakiso ku nnamba CRB/14/71/2011.\nWiiki ewedde omutuuze omulala Ali Kiwendo naye yatutte omusango omulala ku poliisi y’e Namayumba ng’alumiriza abakozi ba Akampurira okusaawa olusuku lwe nga guli ku fayiro SD/09/011/03/13 era guno gukyanoonyerezebwako.\nRDC Kaguta yagambye nti tagenda kugumiikiriza mugagga yenna ayonoona mmere ya bantu kubanga kigenda kuvaako enjala mu kitundu era n’alagira abaagobwa mu bibanja byabwe mu bukyamu nga n’ensonga zaabwe teziri mu kkooti baddeyo baddemu okubikolerako.\nYasuubizza abakyalina emisango mu kkooti nga baagobwa tebaliyiriddwa nti waakukolagana n’akakiiko ka Minisita omubeezi ow’ebyettaka, Aidah Nantaba okulaba bwe bayambibwa basobole okudda mu bibanja byabwe ng’emisango gigonjoddwa.\nYanenyezza poliisi olw’okulwawo okukwata Akampurira, sso ng’emisango mingi abatuuze gye babadde babaloopeera era ne bajja ne ku bibanja ne balaba ebibeera byonooneddwa, olumu ne basangira ddala n’abakozi ba Akampurira nga basaawa ebirime, kyokka ne batabakwata; era n’alagira DPC okukunulayo fayiro z’abatuuze zonna ez’emisango gye baaloopa Akampurira kyokka ne gitakolwako.\nDPC yasabye abatuuze bonna abaatwala emisango ku poliisi okumuwa ennamba z’emisango egy’enjawulo gye baggulawo agirondoole.\nMugenderere bye mugulira abayizi\nBy'olina okukola omutindo gwa kondomu obutaddirira\nUganda yafuuka ddi ensi y'abakola n'okutunda ebicupuli?


Bukedde Online - Akakiiko k'eddembe ly'obuntu kasattira lwa ssente\nAkakiiko k'eddembe ly'obuntu kasattira lwa ssente\nBasaaye emmere ya ssentebe lwa nkaayana za ttaka\nKatumba asuubizza ab'e Rakai amasomero n'a...\nKatebalirwe mu lukiiko lwa bannamawulire.\nAkakiiko k'eddembe ly'obuntu kali mu kusattira olw'ebbula ly'ensimbi, ekizingamizza emirimu. Bino byogeddwa Ssentebe w'akakiiko kano, Amooti Kateebalirwe mu lukung'aana lwa Bannamawulire olutudde ku kitebe ky'akakiiko kano ku Twed Plaza mu Kampala.\nBabadde batongoza emikolo gy'okukuza olunaku lw'eddembe ly'obuntu mu nsi yonna olugenda okubaawo ku Lwokuna nga December 10, 2020. Kateebalirwe agambye nti akakiiko kali mu kattu kubanga tekalina ssente zikasobozesa kutambula kwetooloola ggwanga, okusomesa abantu eddembe lyabwe n'okubalwanirira mu mbuga z'amateeka.\nEmmotoka ezitambuza emirimu gy'akakiiko nazo zaafuuka dda ganyegenya, ng'ezimu zaatuula ate ze basobola okuwaliriza tezitambula ngendo mpanvu. Agasseeko nti obutaba na Ssentebe w'akakiiko alondeddwa mu mateeka nakyo kibakosezza nnyo kubanga mu kiseera kino alipoota ekwata ku ddembe ly'obuntu ey'omwaka oguwedde tennaba kufulumizibwa wadde nga yaggwa dda okukola. Kino kivudde ku butabaawo bwa ssentebe w'akakiiko alina okuteeka omukono ku lipooti eno mu mateeka nga tennafulumizibwa.\nEyali Ssentebe w'akakiiko kano Al-Hajji Med Ssozi Kaggwa yafa mu November 2019. Ate Ida Nakiganda akulira eby'amateeka n'emisango mu kakiiko k'eddembe ly'obuntu agambye nti baakafuna okwemulugunya kwa mirundi 15 okuva Kampeyini lwe zaatandika.\n13 ku zino z'abaluganda lw'abantu abattibwa n'abaatuusibwako ebisago mu kwekalakaasa okwaliwo oluvannyuma lw'okukwatibwa kwa Robert Kyagulanyi eyesimbyewo ku bwapulezidenti ate ababiri baali beemulugunya ku kukwatibwa kw'abantu baabwe naye nga babagaanye okulaba famire zaabwe n'abasawo.\nAte ye Samuel Kiberu Nsubuga akulira ekitongole ekijjanjaba n'okubudabuda abantu abatulugunyiziddwa ekya African Centre for Rehabilitation of Torture Victims agambye nti okuva kampeyini lwe zaatandika baakafuna abantu 10 abali mukujjanjabibwa oluvanyuma lw'okutulugunyizibwa ab'ebyokwerinda.\nNATO ezudde empuku Gaddafi mwe yeekwese